Dilema Umno jika Pejuang sertai PN

Umno kini berada dalam posisi yang janggal sebagai satu-satunya parti Melayu yang berada dalam blok kerajaan, apabila Parti Pejuang Tanah Air (Pejuang) kini memohon untuk menyertai Perikatan Nasional (PN).
PN terdiri daripada dua lagi parti Melayu, iaitu PAS dan Bersatu, selain parti berbilang kaum Gerakan.
Ia menimbulkan persoalan bagaimanakah persepsi pengundi Melayu kepada parti itu, ketika tempoh enam Pilihan Raya Negeri (PRN) semakin hampir.
Sebelum ini, kerajaan campuran yang diketuai Perdana Menteri, Anwar Ibrahim masih bergelut untuk mendapatkan kepercayaan orang Melayu.
Penganalisis politik dari Singapore Institute of International Affairs Oh Ei Sun berkata, keadaan itu akan memberi impak kepada pengundi konservatif dalam kalangan masyarakat Melayu.
Bagaimanapun, ia tidak memberi kesan kepada pengundi daripada latar belakang progresif dan reformis.
"Mereka mungkin tidak suka Umno dengan bebanan politik yang dibawa parti itu sejak bertahun-tahun.
"Tetapi mereka tidak boleh memikirkan sebuah negara yang diperintah oleh parti-parti konservatif," katanya kepada MalaysiaNow.
Pejuang merupakan parti serpihan kedua yang diasaskan oleh bekas perdana menteri, Dr Mahathir Mohamad selepas Bersatu.
Parti yang bertunjangkan Melayu itu dilaporkan ingin menyertai PN.
Terdahulu, Mukhriz Mahathir, presiden parti itu membawa Pejuang keluar daripada Gabungan Tanah Air (GTA), sebuah gabungan parti-parti Melayu.
Pemerhati politik, Azizi Safar berkata, sekali pun Pejuang diterima masuk, ia tidak mendatangkan kesan kepada Umno yang berkemungkinan besar membentuk pakatan pilihan raya dengan Pakatan Harapan (PH) pada enam PRN akan datang.
"Pejuang sebenarnya mencari pohon untuk bergayut, supaya boleh 'terus hidup' sebagai sebuah parti politik.
"Ia sertai PN dengan harapan akan dapat kerusi untuk ditandingi pada PRN akan datang, terutamanya di Kedah," katanya.
Sebelum ini, Pejuang kalah teruk dalam Pilihan Raya Umum ke-15 (PRU15) apabila semua calon Pejuang hilang deposit, termasuk Mahathir di Langkawi.
Mahathir kini menyertai Putra, sebuah lagi parti Melayu yang dipimpin oleh Ibrahim Ali.
Sementara pemerhati politik Mak Khuin Weng berkata, persepsi terhadap Umno diburukkan lagi dengan campur tangan Menteri Dalam Negeri Saifuddin Nasution Ismail berhubung masalah parti itu dengan Jabatan Pendaftaran Pertubuhan (RoS).
Ini kerana, PH dilihat berjaya meneutralkan Umno.
"Bagi orang Melayu, ia ibarat pengembirian dan menjadikan Umno sebagai sida. Seperti seorang sida, Umno perlukan 'solekan' untuk menutup keadaan sebenar.
"Semasa MCA menjadi sida untuk Umno, orang Cina membencinya dan mengundi DAP.
"Kini giliran Umno menjadi sida," katanya.


Rusia hadkan akses pelabur terhadap saham asing

Bank Pusat Rusia pada Selasa mengumumkan pelabur swasta akan dilarang membeli saham syarikat di "negara seteru".
Menurut bank itu keputusan berkenaan diambil untuk mengurangkan risiko kepada pelabur yang tidak layak, lapor Agensi Anadolu.
"Mulai 1 Januari 2023, pembrokeran perlu menggantung pelaburan daripada pelabur tidak layak demi meningkatkan kedudukan dalam sekuriti penerbit asing dari negara seteru," menurut bank itu.
Institusi kewangan asing boleh menghalang pelupusan aset yang diperoleh tanpa sebarang amaran dan lebih lima juta pelabur rugi akibat halangan itu.
Pembekuan aset yang dikaitkan dengan sekatan bukan hanya menjejaskan pelabur kaya tetapi lebih lima juta orang yang terlibat membeli saham asing semasa ledakan pelaburan runcit pada kemuncak pandemik Covid-19.
“Amat sukar untuk melindungi hak mereka, susulan penyelesaian kepada permasalahan ini terletak di luar bidang kuasa Rusia,” menurut bank itu.
Lebih lima juta orang di Rusia mempunyai saham asing yang dibekukan akibat sekatan Barat.


Bekas pembantu Rosmah nafi bersekongkol dengan pendakwaan

Rizal Mansor menafikan di Mahkamah Tinggi di Kuala Lumpur hari ini bahawa beliau membuat perjanjian dengan pihak pendakwaan untuk memberi keterangan sebagai saksi utama terhadap bekas majikannya, Rosmah Mansor pada perbicaraan kes rasuah isteri bekas perdana menteri itu berhubung projek pembekalan dan pemasangan tenaga solar di 369 sekolah luar bandar di Sarawak.Bekas pegawai khas Rosmah itu juga tidak bersetuju dengan cadangan peguam tertuduh Jagjit Singh bahawa beliau membuat perjanjian dengan pihak pendakwaan atas pertimbangan bahawa empat pertuduhan terhadapnya akan digugurkan dan beliau akan dibebaskan daripada semua pertuduhan tersebut.Jagjit: Sudah terang lagi bersuluh bahawa anda melakukan konspirasi jenayah dengan pihak pendakwaan serta membuat perjanjian dengan mereka untuk menjadi saksi utama yang memberi keterangan terhadap Rosmah, atas pertimbangan pendakwaan menarik balik keempat-empat pertuduhan yang dikenakan ke atas anda dan anda dibebaskan daripada kesemua pertuduhan.Rizal: Tidak Yang Arif.Saksi pendakwaan ke-21 itu memberi keterangan pada perbicaraan isteri bekas perdana menteri Najib Tun Razak yang berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.Pada 8 Jan lepas, mahkamah melepas dan membebaskan Rizal, 46, daripada empat pertuduhan meminta dan menerima rasuah berjumlah RM5.5 juta bagi dirinya sendiri serta Rosmah berhubung projek solar hibrid itu selepas pendakwaan menarik balik kesemua pertuduhan terhadapnya.Kepada soalan Jagjit mengenai pertuduhan yang dihadapinya sebelum ini, saksi itu yang diletak di bawah program perlindungan saksi berkata wang yang dinyatakan dalam pertuduhan adalah sumbangan politik.“Empat pertuduhan terhadap anda ialah meminta dan menerima rasuah untuk diri sendiri dan anda masih mahu mahkamah percaya bahawa ia adalah sumbangan politik,” kata Jagjit dan saksi itu menjawab ya.Soalan itu diajukan pihak pembelaan selepas Rizal sebelum ini menafikan semua pertuduhan terhadapnya apabila beliau minta dibicarakan namun telah mengaku meminta dan menerima wang tersebut dalam penyataan saksi.Saksi itu turut disoal berkaitan gaji dan asetnya oleh Jagjit dan beliau mengaku memiliki beberapa buah kereta mewah seperti Audi, BMW dan Mercedez Benz serta sebuah rumah bernilai RM3.5 juta.Jagjit: Dengan jawatan gred 48 sebagai pegawai khas, gaji anda kira-kira RM7,000 dan dengan gaji sebanyak itu, anda memiliki Audi, BMW, Mercedes Benz dan sebuah rumah bernilai RM3.5 juta.Rizal: Setuju.Jagjit: Semuanya dibeli dengan wang rasuah.Saksi itu juga mengaku bahawa beliau ditaja Saidi dan rakan kongsi perniagaannya, Rayyan Radzwill Abdullah ketika beliau ke Makkah untuk menunaikan umrah pada 2016 dan 2017 namun menafikan bahawa beliau dibiayai sepenuhnya.Jagjit: Saya katakan kepada anda, tak malukah kita nak pergi ke Tanah Suci kita guna wang rasuah tajaan orang lain.Rizal: Tidak.Jagjit: Anda ke sana menggunakan menggunakan wang rasuah?Rizal: Itu adalah sumbangan politik.Jagjit: Berdasarkan pengakuan anda, saya katakan anda adalah orang yang paling tidak jujur, keji dan hina dalam keseluruhan kes ini, anda korup dan anda yang paling teruk.Rizal: Tidak.Rosmah, 68, didakwa menerima suapan menerusi Rizal sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah luar bandar Sarawak bernilai RM1.25 bilion secara rundingan terus daripada Kementerian Pendidikan Malaysia.Kesalahan itu didakwa dilakukan di Lygon Cafe, Sunway Putra Mall, Jalan Putra di Kuala Lumpur; kediaman Rosmah di Jalan Langgak Duta, Taman Duta serta Seri Perdana, Persiaran Seri Perdana, Presint 10, Putrajaya antara Januari 2016 dan September 2017.Perbicaraan di hadapan Hakim Mohamed Zaini Mazlan bersambung esok.


Lantikan wakil parti politik dalam GLC ditapis sekretariat kerajaan, kata Zahid

Lantikan ahli atau profesional mewakili parti politik dalam syarikat berkaitan kerajaan (GLC) adalah di bawah pengetahuan dan tapisan sekretariat kerajaan, kata Timbalan Perdana Menteri Ahmad Zahid Hamidi.
Beliau berkata setiap parti yang membentuk kerajaan akan melakukan perundingan di bawah sekretariat itu terlebih dahulu sebelum sebarang pelantikan dimuktamadkan.
"Bagi mengelak konflik, kita melakukan perundingan malah sebelum sesuatu pelantikan dibuat sekretariat ini akan memperincikan dahulu latar belakang individu berkenaan.
"Ini dibuat agar tokoh-tokoh mewakili parti politik yang diketengahkan mempunyai pengalaman dan latar belakang yang mampu menguatkan kerajaan negeri dan kerajaan Persekutuan," katanya.
Beliau berkata demikian pada sidang media selepas majlis pengenalan calon pengerusi tetap, timbalan pengerusi tetap, naib-naib presiden dan ahli Majlis Tertinggi sempena Pemilihan Umno sesi 2023-2026 peringkat negeri Pahang, dekat Bentong hari ini.
Sementara itu, Zahid yang juga presiden Umno berkata beliau amat berpuas hati dengan prestasi yang ditunjukkan oleh menteri dan timbalan menteri daripada Umno ketika penubuhan kerajaan campuran mencapai 100 hari, hari ini.
Menurutnya, beliau mempunyai kaedah tersendiri dalam memantau prestasi kesemua menteri dan timbalan menteri terhadap perkhidmatan yang diberikan mereka di kementerian antaranya melalui jawapan pada sidang Dewan Rakyat serta kenyataan yang dikeluarkan kepada media.
"Apa yang penting mereka dapat memenuhi harapan rakyat kerana imej mereka malah saya sendiri adalah cerminan kepada imej Umno… khidmat yang diberikan telah mengubah persepsi bahawa tokoh-tokoh Umno boleh memberikan perkhidmatan yang baik," katanya.
Ditanya mengenai harapannya berhubung pemilihan calon pimpinan peringkat tertinggi Umno bagi tempoh 2023-2026, Ahmad Zahid berkata beliau yakin perwakilan mempunyai cukup pengetahuan dalam menentukan gabungan kepimpinan baharu yang boleh melonjakkan perjuangan parti ke tahap lebih tinggi.
Beliau berkata berdasarkan trend pemilihan Ketua Wanita, Pemuda, Puteri dan barisan exco pergerakan sayap Umno yang dimuktamadkan semalam, beliau yakin seluruh perwakilan bagi peringkat tertinggi memahami bahawa ahli parti mahukan kesinambungan dan keseimbangan dalam kepimpinan yang akan dibentuk.
"Harapan saya agar ada kombinasi antara yang lama dan muka baharu dapat diketengahkan kerana faktor ini penting dalam merelevenkan Umno dengan semua peringkat umur atau kumpulan generasi," katanya.
Pemilihan jawatan naib presiden Umno dan Ahli Majlis Tertinggi akan berlangsung pada Sabtu ini.


Mayat ketiga dibawa keluar dari tapak binaan lebuh raya

Mayat ketiga dalam insiden komponen kren gantri terjatuh di tapak pembinaan Lebuh Raya Bertingkat Sungai Besi Ulu-Klang Expressway (Suke) berhampiran Puncak Banyan, Persiaran Alam Damai, Cheras Isnin lepas, akhirnya berjaya dikeluarkan awal pagi ini.Pengarah Jabatan Bomba dan Penyelamat Kuala Lumpur Nordin Pauzi berkata mangsa yang dikenali sebagai Mu Tong Zheng, pekerja warga China yang sebelum ini dilaporkan terjatuh dan tersangkut di atas landasan lebuh raya sebelum tersepit di antara landasan pembinaan lebuh raya, dikeluarkan tiga anggota pada 3.58 pagi.Katanya, mangsa sebelum ini tidak dapat dikeluarkan memandangkan pihaknya berhadapan kesukaran disebabkan struktur binaan yang tidak stabil dan mangsa tersepit di antara rasuk binaan dan struktur kren gantri.“Pihak kami telah naik ke atas (struktur binaan tersebut) kira-kira 3 pagi untuk membuat penilaian risiko sebelum tiga anggota yang lengkap berpakaian sut perlindungan diri (PPE) naik dan membawa turun mayat lelaki berkenaan menggunakan bantuan kren.“Operasi mengeluarkan mangsa mengambil masa setengah jam dan keadaan mayat sedang mereput,” katanya kepada pemberita di lokasi kejadian.Nordin berkata dengan mangsa terakhir berjaya dikeluarkan, operasi menyelamat selama tiga hari bermula Isnin lepas telah selesai dan kes diserahkan kepada Jabatan Keselamatan dan Kesihatan Pekerjaan (DOSH) untuk siasatan lanjut.Sementara itu, Ketua Polis Daerah Cheras Mohamed Mokhsein Mohamed Zon berkata mayat berkenaan telah dihantar ke Hospital Canselor Tuanku Muhriz, Cheras untuk dibedah siasat bagi mengenal pasti punca kematian.Pada Isnin, tiga pekerja warga China maut manakala seorang pemandu tempatan cedera parah berikutan kejadian satu daripada komponen kren gantri terjatuh di tapak pembinaan lebuh raya berkenaan.


Ketua hakim negara ketuai pendengaran rayuan, Najib mohon kemuka bukti baru kes SRC

Ketua Hakim Negara Tengku Maimun Tuan Mat dan empat hakim lain sedang mendengar permohonan Najib Razak untuk mengemukakan bukti tambahan dalam kes penyelewengan SRC International Sdn Bhd yang dihadapinya bagi membatalkan perbicaraan yang menyaksikan dia disabitkan kesalahan serta dijatuhi hukuman penjara 12 tahun dan denda RM210 juta.
Hakim Tengku Maimun mengetuai panel lima hakim Mahkamah Persekutuan semasa prosiding bermula pada 9.48 pagi.
Hakim lain ialah Hakim Besar Sabah dan Sarawak Abang Iskandar Abang Hashim dan hakim-hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd Diah.
Hari ini, mahkamah dijadual mendengar permohonan Najib untuk mengemukakan bukti baru dalam kes SRC dalam usaha bekas perdana menteri itu untuk mendapatkan perbicaraan semula.
Bukti tambahan yang cuba dikemukakan oleh Najib adalah berkaitan penemuan baru-baru ini bahawa hakim perbicaraan Mohd Nazlan Mohd Ghazali adalah peguam dan setiausaha syarikat bagi Kumpulan Maybank pada 2006, yang mempunyai tanggungjawab keseluruhan muktamad dalam pengurusan dan pentadbiran semua jabatan undang-undang dalam seluruh kumpulan.
Sekiranya Najib gagal dalam permohonan ini, Mahkamah Persekutuan dijangka meneruskan pendengaran rayuan Najib terhadap sabitan kesalahan dan hukuman penjara 12 tahun serta denda RM210 juta yang dikenakan ke atasnya oleh hakim Mahkamah Tinggi ketika itu pada 28 Julai, 2020.
Najib, 69, diwakili peguam Hisyam Teh Poh Teik, Zaid Ibrahim, Liew Teck Huat dan M Rueben, manakala pasukan pendakwaan diketuai oleh pendakwa raya ad hoc V Sithambaram dengan dibantu oleh timbalan pendakwa raya Donald Joseph Franklin, Sulaiman Kho Kheng Fuei, Mohd Ashrof Adrin Kamarul dan Manjira Vasudevan.


Sarawak, Selangor dahului dalam 2,341 kes baru

Sarawak dan Selangor mendahului angka kes harian Covid-19 ketika negara mencatat 2,341 kes baru hari ini.Angka kes baru itu menjadikan kes keseluruhan Covid-19 hari ini meningkat sebanyak 379,473 kes.Sarawak mencatatkan angka tertinggi sebanyak 600 kes hari ini disusuli Selangor (539), Kelantan (429), Kuala Lumpur (344).Hanya Putrajaya (3), Labuan (1), dan Perlis (3) sahaja yang mencatatkan kes satu digit hari ini.Negara juga mencatat sebanyak 1,592 kes sembuh menjadikan jumlah keseluruhan kes sembuh meningkat kepada 356,816.Kes aktif dengan kebolehjangkitan pula kini berjumlah 21,268.Daripada jumlah itu 249 pesakit ditempatkan di Unit Rawatan Rapi termasuk 95 orang memerlukan bantuan alat pernafasan.Malaysia turut mencatat 3 lagi korban akibat Covid-19, menjadikan jumlah mangsa yang maut meningkat kepada 1,389 orang.


Filipina lanjut sekatan perjalanan pelancong dari India

Filipina melanjutkan larangan perjalanan untuk kemasukan semua pelancong dari India, Pakistan, Sri Lanka, Bangladesh, Nepal, Oman dan Emiriah Arab Bersatu (UAE) hingga 30 Jun, kata jurucakap presiden Harry Roque, Isnin.Dalam satu kenyataan, Roque menyatakan Presiden Rodrigo Duterte bersetuju melanjutkan sekatan perjalanan untuk mencegah varian yang lebih cepat menular, lapor Xinhua.Awalnya, Filipina mengenakan sekatan perjalanan dari India bermula 29 April kerana lonjakan Covid-19 di negara itu. Larangan kemudiannya diperluaskan kepada pelancong dari Bangladesh, Nepal, Pakistan dan Sri Lanka mulai 7 Mei.Filipina juga melarang ketibaan antarabangsa dari Oman dan UAE pada 15 Mei selepas pekerja Filipina dari luar negara yang tiba dari negara berkenaan positif varian Covid-19 yang pertama kali dikesan di India.Pada Isnin Filipina mencatatkan 1,322,053 kes Covid-19 termasuk 22,845 kematian.


Umno Melaka nafi kepimpinan negeri bakal bertukar

Pengerusi Badan Perhubungan Umno Melaka Ab Rauf Yusoh menafikan desas-desus mendakwa kepimpinan Umno negeri berkenaan bakal bertukar dalam masa terdekat.Ahli Dewan Undangan Negeri (Adun) Tanjung Bidara itu berkata tiada isu yang timbul berkaitan kepimpinan Umno negeri, ketika ini.“Tiada isu. Takde isu pun. Sehingga hari ini parti berada dalam keadaan yang terbaiklah,” katanya ketika ditemui pemberita pada Rumah Terbuka Badan Perhubungan Umno Melaka di rumahnya di Kampung Pulau, Masjid Tanah malam tadi.Majlis yang dihadiri Yang di-Pertua Negeri Melaka Mohd Ali Rustam turut disertai Naib Presiden Umno merangkap Perdana Menteri Ismail Sabri Yaakob.Ab Rauf, yang juga exco kanan pelaburan, perindustrian, pembangunan usahawan dan koperasi negeri menganggap khabar angin yang timbul sebagai sebahagian daripada asam garam dunia politik.“Saya tak anggap benda (khabar angin) tu sebagai satu ancaman kepada kedudukan Umno negeri pun. Masing-masing boleh meluahkan perasaan masing-masing,” katanya.


Sektor pendidikan kekal terima peruntukan terbesar sebanyak RM55.6 bilion

Pembentangan Bajet 2023 terus menyaksikan Kementerian Pendidikan (KPM) sebagai penerima peruntukan terbesar melibatkan sebanyak RM55.6 bilion berbanding RM52.6 bilion tahun lalu.
Dalam ucapan yang disiarkan secara langsung di seluruh negara, Menteri Kewangan Tengku Zafrul Aziz menyebut sektor itu sebagai pelaburan terbaik bagi membina masa depan yang cerah.
Melalui jumlah itu, beberapa pengumuman dibuat memfokuskan kepada bantuan tunai, penyelesaian pinjaman pendidikan dan pembangunan serta naik taraf sekolah-sekolah di seluruh negara.
Seawal tahun 2023, kerajaan dijangka bakal menyalurkan bantuan awal persekolahan sebanyak RM150 berbanding RM100 pada tahun sebelumnya kepada semua murid tanpa melihat kepada had pendapatan ibu bapa.
Kerajaan turut menaikkan peruntukan Rancangan Makanan Tambahan (RMT) daripada RM2.50 kepada RM3.50 untuk Semenanjung dan RM3 kepada RM4 bagi murid-murid di Sabah, Sarawak dan Labuan.
“Kenaikan kadar ini akan berkuat kuasa pada bulan ini juga. Sejumlah RM777 juta disediakan iaitu peningkatan signifikan berbanding RM280 juta pada tahun 2020 atas peluasan penerima, kenaikan kadar dan penyediaan bekalan susu setiap hari.
“Dengan itu, lebih 800,000 murid serta 7,300 pengusaha makanan dan pembekal susu tempatan akan menerima manfaat daripada penambahbaikan ini,” katanya ketika menyampaikan ucapan Bajet 2023 di Dewan Rakyat.
Zafrul turut mengumumkan sejumlah RM2.3 bilion untuk menyediakan ruang pembelajaran yang kondusif dan selamat buat murid-murid sekolah.
Daripada jumlah tersebut, RM1.1 billion disediakan untuk kerja-kerja penyelenggaraan dan pembaikan sekolah merangkumi sekolah kebangsaan, sekolah jenis kebangsaaan Cina dan Tamil serta sekolah agama.
“Bagi memenuhi keperluan penduduk setempat, kerajaan pada tahun 2023 akan mula membina lima buah sekolah baru dengan kos RM430 juta melibatkan SMK Nabalu di Sabah, SMK Dudong di Sarawak, SK Paya Dusun di Terengganu, SK Cyberjaya 2 dan SMK Denai Alam di Selangor,” katanya dan menambah sejumlah RM1.2 bilion disediakan untuk menaik taraf sekolah daif melibatkan 123 projek di Sabah dan 182 projek di Sarawak.
Diskaun pinjaman
Pembentangan Bajet 2023 turut menawarkan diskaun bayaran balik pinjaman Perbadanan Tabung Pendidikan Tinggi Negara (PTPTN) dengan kadar 20% bermula 1 November hingga 30 April 2023.
Bagaimanapun, kadar itu hanya digunapakai bagi bayaran penuh pinjaman PTPTN.
Pada perkembangan sama, beliau menyebut tawaran diskaun 15% diberikan untuk baki 50% hutang dan 15% untuk bayaran secara potongan gaji.
Katanya, langkah itu bertujuan untuk memudahkan dan mengurangkan beban peminjam sebaik mereka tamat pengajian
Ketika membentangkan Rang Undang-undang Perbekalan 2023 itu, Zafrul mencadangkan kadar Elaun Sara Hidup tajaan Jabatan Perkhidmatan Awam (JPA) bagi pelajar dan pegawai dalam negara akan diseragamkan dan dinaikkan RM100 sebulan bagi semua peringkat pengajian.
Perkembangan itu menjadikan jumlah elaun sara hidup tajaan JPA adalah antara RM730 hingga lebih RM980 sebulan.
Beliau berkata ia adalah tambahan susulan pengumuman Perdana Menteri Ismail Sabri Yaakob yang menaikkan Elaun Sara Hidup bagi pelajar Majlis Amanah Rakyat (Mara) dan Petronas.
“Kemudahan pendidikan buat anak-anak Bumiputera khususnya dari keluarga susah akan terus diberi perhatian.
“Tahun hadapan, sebahagian besar daripada peruntukan RM6.6 bilion kepada Mara, Yayasan Peneraju dan UiTM adalah untuk menyediakan bumiputera dengan akses pinjaman pendidikan serta peluang mengikuti bidang profesional seperti kejuruteraan.”


Pengembara tidak divaksin perlu jalani 5 hari kuarantin ketika masuk Malaysia

Bermula 1 April, semua pengembara yang memasuki negara ini namun tidak mendapat vaksinasi lengkap atau tidak menerima vaksinasi perlu menjalani kuarantin selama lima hari.Menteri Kesihatan Khairy Jamaluddin berkata selepas melengkapkan tempoh itu, individu berkenaan perlu mematuhi syarat-syarat yang ditetapkan.“Contohnya mereka tak boleh makan di restoran sehingga dapat vaksin lengkap,” katanya dalam sidang media di Parlimen hari ini.Khairy berkata bagi pengembara yang dikecualikan daripada menerima vaksinasi atas faktor kesihatan, mereka perlu memuat naik bukti pengecualian yang diberikan pegawai perubatan ke dalam aplikasi MySejahtera.Sementara itu, Khairy berkata pengembara kanak-kanak dan remaja berumur 17 ke bawah, tanpa mengira status vaksinasi, tidak perlu menjalani kuarantin, sebaliknya perlu lakukan ujian Covid-19 RTK (Ag) dalam tempoh 24 jam selepas ketibaan di negara ini.Beliau berkata tempoh kuarantin bagi pengembara lengkap vaksinasi yang sampai ke Malaysia sebelum April adalah tertakluk kepada protokol sebelum ini dan hanya akan tamat pada 1 April.“Sekiranya pengembara mula menjalani kuarantin pada 29 Mac, tidak perlu seminggu, perintah kuarantin individu berkenaan tetap akan tamat pada 1 April ini (sebaik sahaja tarikh peralihan itu berkuat kuasa),” katanya.Khairy pada sidang media itu turut melancarkan portal https://covidprotocol.moh.gov.my/ yang mempunyai protokol individu semasa berkaitan Covid-19.Semalam Perdana Menteri Ismail Sabri mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.Ismail berkata individu yang telah menerima vaksinasi lengkap tidak perlu menjalani kuarantin dan hanya perlu melalui ujian pengesanan Covid-19 RT-PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan.Perdana menteri berkata ini adalah prosedur wajib dipatuhi rakyat Malaysia dan pengembara luar yang ingin masuk ke Malaysia, mengambil kira situasi penularan Covid-19 terutama gelombang Omicron yang masih melanda negara dan kebanyakan negara di seluruh dunia.


Hutan Malaysia diserang, kata kumpulan pecinta alam

Sebuah organisasi kumpulan pecinta alam sekitar mencabar pihak berkuasa untuk mendedahkan jumlah sebenar keluasan litupan hutan, mendakwa ia sepatutnya berada dalam kategori yang ditetapkan iaitu sebanyak 50%.Presiden Pertubuhan Pelindung Khazanah Alam Malaysia (Peka) Shariffa Sabrina Syed Akil kadar 50% itu ditetapkan oleh garis panduan antarabangsa.“Tetapi, litupan hutan kita kurang daripada 18% dan semakin berkurang dengan cepat,” katanya kepada MalaysiaNow.“Ia kelihatan seperti kerajaan Malaysia turut memasukkan keluasan kawasan ladang sebagai hutan untuk mencapai sasaran 50%, dan ia tidak boleh diterima.”Sementara itu, Presiden Persatuan Pencinta Alam Malaysia, Maketab Mohamed berkata, kerajaan memberikan maklumat yang salah kepada rakyat mengenai keluasan litupan hutan negara, termasuk di Sabah dan Sarawak.Mengikut definisi, katanya, hutan yang ditanam dan bukannya tumbuh secara semula jadi, termasuk ladang-ladang pertanian seperti kelapa sawit, getah, durian dan koko tidak dianggap sebagai litupan hutan.Kedua-dua mereka menyalahkan kemerosotan litupan hutan akibat penebangan hutan yang disengajakan kerana aktiviti pembalakan.“Pembakalan yang didakwa hasil kerajaan negeri semakin banyak berlaku di kawasan-kawasan penting seperti kawasan tadahan hujan, tempat pelindungan haiwan dan empangan-empangan,” kata Shariffa, menggelarkannya sebagai “serangan terancang” terhadap hutan dan hidupan liar.Andrew Sebastian, ketua Persatuan Ekopelancongan dan Konservasi Malaysia, bersetuju aktiviti pembalakan dan perladangan semakin meningkat sejak 20 tahun kebelakangan ini, lebih-lebih lagi ketika pelaksanaan perintah kawalan pergerakan yang menyebabkan aktiviti sosial dan ekonomi terhenti.“Tidak ada sebarang usaha dilakukan untuk mengurangkannya,” tambahnya.“Malahan negeri seperti Selangor mengubah kembali dasar menghentikan pembalakan di negeri itu.”Kedua-dua mereka menyalahkan kemerosotan litupan hutan akibat penebangan hutan yang disengajakan kerana aktiviti pembalakan.Masalah dan penyelesaianBagi Maketab, masalah utama adalah berkaitan penebangan hutan membabitkan tanah dan air kerana urusan berkaitan tanah dan air adalah di bawah bidang kuasa kerajaan negeri.Beliau memberikan contoh Indonesia, di mana hutan di bawah kawal selia pemerintah persekutuan.“Apabila Presiden Jokowi mengarahkan aktiviti pembukaan hutan dikenakan moratorium, semua wilayah terpaksa mematuhinya, katanya.Di Malaysia, desentralisasi kepada pihak berkuasa berkaitan isu itu dilihat mampu membantu usaha pemuliharaan hutan di setiap negeri.“Pahang didakwa paling teruk – sumber semula jadi seperti kayu dan mineral dieksploitasi dengan dahsyat sekali,” tambah Maketab.Memburukkan lagi, apabila timbul kekeliruan mengenai status sama ada tanah tersebut berada di bawah bidang kuasa persekutuan, undang-undang negeri atau pihak berkuasa tempatan.Dalam pada itu, hutan-hutan simpan dibatalkan pewartaan, seringkali tanpa semak dan imbang.“Kerajaan persekutuan dilihat gagal memberikan insentif atau dorongan agenda mampan,” kata Sebastian.“Politik, salah urus dan rasuah dilihat berlaku setiap hari.”Bagi membolehkan sebarang perubahan dilakukan, satu usaha komprehensif perlu dilakukan dari atas hingga bawah.Shariffa menggesa supaya undang-undang berkaitan pemuliharaan perlu dipinda dan diperbaharui terutama membabitkan pembatalan pewartaan hutan, perlombongan dan pertanian tunggal termasuk juga pembangunan dan pembinaan di kawasan empangan baru.Beliau turut menyarankan Jabatan Hutan dan Perhilitan diberikan kuasa veto untuk menolak dan membatalkan sebarang rancangan meneroka kawasan hutan yang masih tinggal, sama ada kawasan hutan negeri atau hutan simpan.Menurut Sebastian, masih ada harapan untuk hutan kerana kesedaran masyarakat terhadap keperluan melindungi alam semula jadi semakin memberangsangkan.Dengan kemahuan politik, kepatuhan terhadap undang-undang, dan rancangan ekopelancongan jangka panjang dilaksanakan, beliau percaya keseimbangan antara projek pembangunan dan pemuliharaan hutan mampu dicapai.Sudah tentu, ia mungkin lebih sukar daripada apa yang dikatakan.“Kita harus hentikan penukaran status hutan dan menghad penebangan hutan di kawasan tadahan air, bukit-bukit, kawasan konservasi bernilai tinggi dan zon penampan sekitarnya serta melindungi semua hutan simpan sedia ada,” katanya.Satu tugas yang mustahil, dan masa akan menentukan sejauh mana Malaysia mampu melakukannya.


Jangan tempangkan KKM dengan sekat RUU Akta 342, kata Khairy

Semua Ahli Parlimen termasuk daripada blok pembangkang diminta menyokong Rang Undang-undang (RUU) Pindaan Akta Pencegahan dan Pengawalan Penyakit Berjangkit 1988 (Akta 342) kerana pindaan berkenaan bakal bertindak sebagai “senjata” tambahan dalam menghadapi pandemik Covid-19.Menteri Kesihatan Khairy Jamaluddin berkata beliau telah memberi taklimat kepada kepada ahli-ahli Parlimen pada Isnin lepas, mengenai garis panduan serta beberapa syarat yang perlu dipatuhi dalam pindaan itu sebelum jumlah kompaun dikeluarkan atas setiap kesalahan atau pelanggaran prosedur operasi standard (SOP) pandemik Covid-19.Katanya garis panduan itu turut melindungi daripada berlakunya kompauan yang terlalu zalim kepada rakyat.“Tak kan kita nak bagi kompaun RM10,000 kalau tidak pakai pelitup muka. Ada syarikat pendapatan berbilion ringgit setahun, jadi kalau akta sedia ada hanya membenarkan KKM (kementerian kesihatan Malaysia) memberi kompaun RM1,000 kepada kilang yang telah banyak kali menjadi kluster, setelah kita buat penilaian kalau itu silap mereka patutlah ambil tindakan.Jadi saya minta jangan tempangkan KKM, kalau sekiranya kita tidak dapat pindaan ini. Dari segi perhalusan atau penelitian kita ada garis panduan, ada peraturan dan saya sudah maklumkan kepada pembangkang dan juga semua ahli Parlimen saya akan bawa garis panduan itu kepada Jawatankuasa Pilihan Khas,” katanya.Khairy berkata demikian dalam sidang media selepas Majlis Penyerahan Projek Cadangan Membina dan Menyiapkan Hospital Baru Sri Aman Fasa 2 yang turut dihadiri oleh Menteri Kanan Kerja Raya Fadillah Yusof, semalam.Pembangunan projek hospital itu terbahagi kepada dua fasa iaitu fasa pertama terdiri daripada skop kerja tanah yang melibatkan kerja rawatan tanah dengan kos projek berjumlah RM8 juta.Fasa kedua yang melibatkan skop Kerja Bangunan Hospital baru, kuarters dan bangunan sokongan dengan kos kontrak semasa sebanyak RM181.4 juta.Mengulas lanjut, Khairy turut menolak dakwaan pembangkang pindaan akta tersebut bersifat punitif.“Kita dah ada garis panduan supaya tidak ada penyalahgunaan kuasa dan saya merayu untuk bawa pindaan ini kali ini sebab esok hari terakhir (sidang dewan rakyat)  kalau tidak kena tunggu sampai bulan tiga (Mac) tahun depan, kita tidak tahu apa yang akan berlaku dalam dua bulan akan datang dengan Omicron dan sebagainya.“Saya tidak mahu jadi punitif…punitif ini last resort (pilihan terakhir) tetapi kita perlu ada semua senjata hadapi pandemik ini. Vaksinasi kita ada, langkah-langkah awal ada, SOP ada, kawalan tetapi tak kan soal isu denda tidak ada?,” soal beliau.


7% populasi kanak-kanak terima dos vaksin pertama

Sebanyak 246,869 atau tujuh peratus populasi kanak-kanak berusia lima hingga 11 tahun dalam negara telah mendapatkan dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data di laman web CovidNow, sebanyak 13,486,823 atau 57.3% populasi dewasa dalam negara pula telah menerima dos penggalak Covid-19; sejumlah 22,939,377 individu atau 97.5% (lengkap vaksinasi), manakala 98.7% atau 23,216,096 (sekurang-kurangnya satu dos).Bagi remaja berusia 12 hingga 17 tahun, sejumlah 2,796,605 individu atau 89.9% daripada kumpulan itu telah melengkapkan vaksinasi mereka, manakala 2,877,213 atau 92.5% menerima sekurang-kurangnya satu dos vaksin.Semalam, sebanyak 154,776 dos vaksin diberikan meliputi dos pertama sebanyak 42,374 termasuk 39,749 untuk kanak-kanak berusia lima hingga 11 tahun, dos kedua (1,657) dan dos penggalak (110,745) menjadikan jumlah kumulatif dos vaksin diberikan di bawah PICK meningkat kepada 65,356,763 dos.Sementara itu, menurut portal GitHub kementerian kesihatan, sebanyak 31 kes kematian akibat Covid-19 direkodkan semalam dengan Sabah melaporkan lapan kes, Selangor (tujuh kes), Johor (enam kes), Pulau Pinang (lima kes), Kedah (dua kes) dan masing-masing satu kes di Perak, Negeri Sembilan dan Terengganu.


Ulang tahun keputeraan Agong ditangguh lagi, cuti umum kekal

Istana Negara hari ini mengumumkan semua acara sempena sambutan Ulang Tahun Hari Keputeraan Yang di-Pertuan Agong bulan depan ditangguhkan berikutan pelaksanaan perintah kawalan pergerakan (PKP) 3.0 bagi membendung peningkatan ketara jumlah kes jangkitan harian Covid-19.Menurut kenyataan yang dikeluarkan Datuk Pengelola Bijaya Diraja Ahmad Fadil Shamsuddin penangguhan tersebut diputuskan selepas perkenan Sultan Abdullah Sultan Ahmad Shah.Walaubagaimanapun, menurut Ahmad Fadil, cuti umum pada 7 Jun depan tetap diisytiharkan sebagai hari kepelasan am atau cuti umum sempena sambutan ulang tahun Sultan Abdullah.“Mengambil kira faktor keselamatan dan kesihatan umum serta untuk melindungi nyawa rakyat demi mengelakkan krisis kesihatan yang lebih buruk.“Perkenan ini juga sebagai langkah perlindungan kerana negara masih lagi menghadapi dan memerangi penularan wabak Covid-19,” kata kenyataan Istana Negara, mengatakan sebarang acara akan ditangguhkan kepada satu tarikh yang bakal diumumkan.Ini merupakan kali kedua semua acara sempena ulang tahun keputeraan Agong ditangguhkan.Tahun lalu, semua acara keputeraan Sultan Abdullah turut ditangguhkan ekoran lonjakan jangkitan Covid-19.Sultan Abdullah baru-baru ini menasihatkan kerajaan negeri Sarawak untuk tidak membubarkan Dewan Undangan Negeri (DUN), walaupun tempoh kerajaan akan tamat pada Jun.Agong turut menasihatkan kerajaan negeri untuk menjalankan pentadbiran seperti biasa.Peningkatan kes secara mendadak dalam negera menyebabkan kerajaan memutuskan untuk melaksanakan PKP di seluruh negara awal bulan ini.Setakat semalam, Malaysia merekodkan kes baru Covid-19 tertinggi sebanyak 7,857 menjadikan kes keseluruhan dalam negara meningkat sebanyak 541,224.


KKMM benarkan pemuzik jalanan buat persembahan di PPV

Bagi memastikan kelangsungan hidup pemuzik jalanan, kementerian komunikasi dan multimedia (KKMM) memaklumkan mereka kini boleh membuat persembahan di pusat pemberian vaksin (PPV).Menteri KKMM Saifuddin Abdullah berkata inisiatif itu sudah berjalan dengan usaha dan perbincangan bersama kementerian perdagangan antarabangsa dan industri serta kementerian kesihatan.“Kita faham kepayahan mereka yang bukan sahaja tidak dapat membuat persembahan, tapi tidak dapat sumber kewangan,” katanya ketika sidang media.“Tentang bagaimana untuk mereka dapat menyertai atau dijemput, itu kena tanya Khairy (Jamaluddin) dan Adham (Baba). Saya yakin mereka akan cuba usahakan.”Dalam pada itu, Saifuddin juga mengumumkan penubuhan Perbadanan Industri Muzik yang akan memberi fokus kepada enam aspek.Aspek itu seperti dasar dan perundangan, akses pasaran; promosi dan platform, pembiayaan ekonomi, pembangunan modal insan dan kapasiti, teknologi dan inovasi serta perspektif masyarakat terhadap industri muzik.Menurut beliau, objektif penubuhan ini antara lain sebagai sebuah badan khusus yang akan merangka dan memastikan pembangunan industri muzik tanah air diselaraskan secara holistik.“Badan ini juga akan menjadi pemudahcara dan memberi khidmat nasihat dalam membantu permasalahan, kebajikan termasuk perlindungan hak-hak pemain industri muzik,” katanya.“Termasuk menjadi pusat maklumat industri muzik negara untuk menyebarkan maklumat mengenai pelbagai aspek muzik dan menyimpan data-data komprehensif bagi tujuan penyelidikan, perancangan dasar dan pelan strategik yang inklusif.”Saifuddin turut memperkenalkan 11 pemuzik remaja yang dipilih menyertai program Hiburan Di Rumah (HDR) bawah KKMM. Antaranya Alyssa Shahirah, Cheng Shi Ni, Saifeeqa Saiful, Felicia Low Ying Ling dan Dayang Nurazreen Salbador.Sebanyak RM6 juta disediakan untuk menjayakan HDR bawah Pakej Rangsangan Industri Kreatif Malaysia (Prisma).Seramai 960 orang pengiat muzik terlibat dalam HDR yang dilaksanakan susulan perintah Kawalan (PKP) 3.0. Setiap seorang memperolah RM5,000 dengan tugasan yang telah ditetapkan.


Ibu bapa digesa patuhi jadual penyuraian murid, elak kesesakan

Kementerian Pendidikan meminta kerjasama ibu bapa untuk mematuhi prosedur operasi standard (SOP), terutamanya semasa proses penyuraian murid sebagai langkah berjaga-jaga bagi mencegah penularan Covid-19 dalam komuniti.Menteri Kanan Pendidikan Radzi Jidin berkata, pihak sekolah telah menyusun jadual penyuaraian murid dengan pelbagai kaedah, jadi amat penting ibu bapa mengikut ketetapan yang diberikan agar dapat melindungi keselamatan anak-anak.“Kebanyakan sekolah menggunakan kaedah penyuraian secara berperingkat, oleh itu amat penting ibu bapa mematuhi jadual penyuraian yang ditetapkan oleh pihak sekolah.“Kita ingin lihat pada tengah hari nanti di seluruh negara, proses penyuraian dapat berlangsung dengan baik, KPM serta pihak sekolah telah mencari kaedah pelbagai model penyuraian terutamanya bagi sekolah yang berada di tepi jalan,” katanya selepas melakukan lawatan di Sekolah Kebangsaan King George V, Seremban pada pagi ini.Turut hadir Ketua Setiausaha KPM Yusran Shah Mohd Yusof dan Ketua Pengarah Pelajaran Habibah Abdul Rahim.Radzi tiba di sekolah berkenaan pada 7.30 pagi, meluangkan masa kira-kira sejam meninjau situasi kemasukan murid Tahun Satu hingga Tahun Enam.Beliau berkata hampir tiga juta murid di peringkat sekolah rendah memulakan sesi persekolahan sepenuhnya secara bersemuka hari ini, di seluruh negara.Beliau berharap ibu bapa dapat memberi kerjasama baik ketika sesi penyuraian murid nanti, yang hanya mengambil masa sekitar 10 hingga 20 minit.“Kita dapat lihat proses kehadiran murid ke sekolah pada pagi ini berjalan lancar, diharapkan situasi yang sama pada sebelah petang nanti, kerana ia merupakan satu keadaan yang lebih mencabar kepada ibu bapa, guru dan murid,” katanya.Sementara itu, mengulas mengenai kes jangkitan Covid-19 dalam kalangan pelajar dan guru sejak persekolahan secara bersemuka bermula, beliau menyifatkan keadaan masih terkawal.Beliau berkata sekiranya terdapat kes Covid-19 di sesebuah sekolah, Pusat Kesihatan Daerah akan menentukan sama ada sekolah terbabit perlu ditutup sepenuhnya atau sebahagian sahaja.“Sekiranya berlakunya kes (Covid-19) Pusat Kesihatan Daerah akan berkerjasama dengan pihak sekolah, untuk melihat pendekatan yang boleh dilaksanakan.“Sejak sekolah dibuka pada peringkat awal dahulu, kes yang ada adalah berpunca dari rumah,” katanya.


Kes harian Covid-19 kekal di paras 6,000

Malaysia merekodkan kes baru sebanyak 6,630 menjadikan kes keseluruhan Covid-19 meningkat sebanyak 2,420,222 kes.7,630 pesakit juga direkodkan sembuh, menjadikan jumlah keseluruhan pesakit sembuh sebanyak 2,311,213.Dalam pada itu, kes yang memerlukan rawatan di unit rawatan rapi (ICU) adalah sebanyak 653 kes di mana 521 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 322 kes di mana 230 adalah kes Covid-19.Dari 6,630 kes harian yang dilaporkan pada hari ini, 101 kes (1.5%) adalah daripada Kategori Tiga, Empat, dan Lima, dan 7,414 kes (97.7%) lagi adalah terdiri daripada Kategori Satu dan Dua.


Tiada dana tambahan untuk kapal tempur pertama, kata menteri

Tiada dana tambahan diperuntukkan sekiranya kapal tempur pesisir (LCS) Tentera Laut Diraja Malaysia yang pertama tidak disiapkan mengikut jadual, kata Menteri Kanan Pertahanan Hishammuddin Hussein.
Beliau berkata tumpuannya kali ini adalah memastikan dalam masa terdekat ini, kapal pertama LCS dapat disempurnakan.
“Jadi saya hendak tengok apa yang dah dirancang, apa yang telah dibentangkan kepada Kabinet, apa yang telah saya jawab di Dewan Negara dapat disempurnakan, dan ujiannya adalah kapal pertama tadi. Kapal pertama ini tidak akan menerima suntikan dana terbaru.
“Buktikan kepada saya yang kita boleh siapkan kapal (LCS) pertama dahulu. Kalau kapal pertama pun tak boleh siapkan seperti agenda di bawah pelan kita kali ini, tidak guna kita fikirkan dana tambahan,” katanya.
Beliau berkata demikian dalam sidang media selepas menghadiri Majlis Pelancaran Kibar Jalur Gemilang sempena Sambutan Bulan Kebangsaan Peringkat Kementerian Pertahanan dan Jubli Emas Lembaga Tabung Angkatan Tentera ke-50, di Wisma Pertahanan, di Kuala Lumpur hari ini.
Sementara itu Hishammuddin menolak dakwaan sesetengah pihak yang mengatakan bahawa tiada sebarang perkembangan langsung berhubung pembinaan kapal LCS, malah menurutnya aset berada dalam pelbagai peringkat pembinaan.
“Yang penting dengan perancangan yang tulus, dengan pembentangan kepada semua, itulah harapan kita semua. Kapal pertama, kedua dan selanjutnya. Ada perancangan lain seperti pembinaan kapal misi pesisir (LMS) yang kedua, kita harap ia dapat dipenuhi dan kita dapat sampaikan kepada Tentera Laut Diraja Malaysia,” katanya.
Mengenai Suruhanjaya Siasatan Diraja (RCI), Hishammuddin berkata semua perkara sedang dibincangkan dalam mesyuarat Kabinet dan akan disembahkan kepada Yang di-Pertuan Agong Sultan Abdullah Sultan Ahmad Shah untuk mendapatkan pandangan.
“Sebab itulah saya harap jangan kita hanya memikirkan isu RCI sahaja kerana kertas laporan yang diumumkan telah pun dalam proses diklasifikasi, proses mobilisasi, untuk melihat ke hadapan, projek ini sedang berjalan rancak sekarang,” katanya.


Ujian klinikal pertama vaksin kanser mulut dijadual akhir tahun ini

Badan kajian Cancer Research Malaysia berkata ujian klinikal pertama vaksin kanser mulut akan dimulakan hujung tahun ini.Pegawai saintifik organisasi itu, Dr Teo Soo-Hwan berkata kajian pra klinikal yang dilakukan ke atas binatang juga akan diselesaikan dalam masa terdekat, ia kemudian akan disusuli dengan fasa seterusnya: yang akan memastikan kajian tersebut selamat dilaksanakan ke atas manusia.“Kami akan pakejkan bersama bagi rujukan pihak regulator perubatan.“Jika semuanya berjalan lancar, kita akan memasuki fasa pertama ujian klinikal pada hujung tahun ini,” katanya.Kajian klinikal tersebut akan memastikan pesakit kanser mulut boleh mendapatkan terapi inovatif selain pilihan kemoterapi dan pembedahan.Vaksin tersebut juga akan menjadi terapi pertama yang dibangunkan di Malaysia.Usaha tersebut disokong kementerian sains, teknologi, dan inovasi selain derma yang diperolehi Cancer Research Malaysia.“Ini satu pencapaian besar bagi kita rakyat Malaysia,” kata Teo dalam seminar atas talian yang dianjurkan kementerian itu sempena Minggu Sains Negara 2021.Seminar tersebut dipengerusikan menterinya, Khairy Jamaluddin dan Ketua Bahagian Kajian dan Pembangunan Pharmaniaga Dr Badarulhisam Abdul Rahman.Dalam ucapan alu-aluannya, Khairy berkata sudah tiba masanya untuk Malaysia membangunkan vaksinnya sendiri daripada membeli dari negara luar.“Ketika pandemik ini bermula, kita sedar ada kebimbangan besar di Malaysia bahawa kita tidak memiliki kapasiti untuk membangunkan vaksin ketika ini. Kerana itu, untuk vaksin Covid-19 kita terpaksa beli dari negara luar.“Penting bagi kita untuk mulakan pembangunan vaksin selepas para pakar berkata ini mungkin bukan pandemik terakhir kita lalui. Kita perlu meneruskan kajian pembangunan vaksin untuk masa depan negara kita,” katanya.


Johor siap sedia buka 777 PPS hadapi banjir

Kerajaan negeri Johor bersiap sedia membuka sebanyak 777 pusat pemindahan sementara (PPS) di seluruh negeri ini bagi menghadapi bencana banjir yang dijangka berlaku penghujung tahun ini.
Pengerusi Jawatankuasa Pembangunan Wanita, Keluarga dan Masyarakat Johor, Khairin-Nisa Ismail, berkata PPS berkenaan yang melibatkan sekolah, balai raya dan dewan orang ramai itu, mampu menempatkan hampir 200,000 mangsa.
Beliau berkata PPS yang disediakan itu akan dibahagikan kepada tiga skala iaitu PPS skala besar, sederhana dan kecil, bagi menghadapi peningkatan mangsa banjir susulan fenomena La Nina.
“Dikatakan hujan lebat akan lebih kerap berlaku ketika fenomena ini terutamanya November ini sehinggalah Februari depan,” katanya kepada pemberita selepas menutup program latihan amal dan simulasi pengurusan PPS peringkat negeri di Sekolah Menengah Kebangsaan (SMK) Kahang, Johor semalam.
Katanya, buat masa ini, terdapat dua PPS berskala besar yang mampu menampung hampir 5,000 mangsa; 114 PPS berskala sederhana (76,000 mangsa) dan 661 PPS berskala kecil yang mampu menampung sehingga 132,000 mangsa.
Seramai 200 warga kerja pelbagai agensi kerajaan seperti jabatan kebajikan, polis, bomba, pertahanan awam, jabatan pendidikan dan sukarelawan, Southern Volunteers (SV) mengambil bahagian pada program tersebut.


Beri kelonggaran pilih pakaian seragam harian, kata jururawat

Beberapa jururawat tampil menghembuskan nafas lega apabila isu pakaian seragam mereka menjadi bualan orang awam sejak minggu lalu selepas kenyataan seorang ahli Parlimen di Dewan Rakyat.
Bercakap kepada MalaysiaNow, masing-masing menyatakan pakaian seragam sememangnya menjadi isu yang belum selesai meskipun masalah yang sama seringkali dibangkitkan kepada pihak atasan mahupun persatuan.
Ini termasuklah isu potongan baju yang menampakkan bentuk badan, penggunaan pakai seragam untuk tugasan luar fasiliti kesihatan dan kebebasan untuk memilih jenis pakaian seragam ketika bekerja.
Seorang jururawat wanita mahu dikenali sebagai Wati berkata, dia pernah berkhidmat di klinik kesihatan dalam kawasan pedalaman Pahang selama enam tahun.
Di sana, katanya, dia perlu masuk ke kawasan penempatan orang asli untuk membuat lawatan ke rumah khususnya melibatkan rawatan ibu dan bayi.
"Ada rakan-rakan pula kena masuk ke kampung orang asli untuk hantarkan ubat tibi.
"Kadang-kadang kena panjat semak samun dan belukar guna uniform putih jururawat.
"Sangat tak selesa dan baju selalu juga terkoyak sebab potongan baju yang  ikut badan ataupun tercarik sebab kena duri atau dahan pokok," katanya kepada  sambil menambah baju seragam jururawat walaupun dijahit besar dariapada saiz badan tetap akan menampakkan bentuk badan.
"Sebab memang dah designnya begitu," katanya.
Dalam pada itu, seorang jururawat lelaki yang berkhidmat di Hospital Sultanah Nora, Batu Pahat, Johor juga mengatakan hal yang sama mengenai pakaian seragamnya.
Mahu dikenali sebagai Nas, dia bersetuju dengan kenyataan Ahli Parlimen Kuantan Wan Razali Wan Nor supaya mereka dibenarkan untuk memilih pemakaian yang selesa semasa bertugas.
"Tak ada isu uniform misi di Malaysia ni ikut acuan Barat atau sebagainya.
"Tapi kita tak ada acuan sendiri, jururawat di Malaysia tak standardize uniform yang boleh dipakai.
"Ada hospital universiti pakai uniform acuan mereka, fasiliti KKM guna uniform putih. Ada hospital swasta benarkan pakai baju scrub," katanya kepada MalaysiaNow.
Atas sebab itu, kedua-dua mereka memberitahu dalam kalangan jururawat amat berbesar hati sekiranya mereka dibenarkan untuk memilih jenis pakaian seragam ketika menjalankan tugas.
Sejak minggu lalu, isu pakaian seragam jururawat menjadi satu polemik di Malaysia apabila Wan Razali ketika membahaskan Kertas Putih Kesihatan mempersoalkan etika pemakaian jururawat wanita di klinik dan hospital kerajaan, yang didakwa berpakaian ketat dan tidak patuh syariah.
Sementara itu, Persatuan Jururawat Malaysia dalam satu kenyataan pada Isnin menafikan dakwaan Wan Razali.
Katanya, reka bentuk pakaian seragam jururawat itu memudahkan pergerakan jururawat dalam melakukan tugas harian mereka selain ianya turut mematuhi kod pakaian oleh Kementerian Kesihatan Malaysia (KKM).
"Isu pakaian ketat adalah isu terpencil dan tidak mencerminkan jururawat di Kementerian Kesihatan secara keseluruhan.
"Teguran sempit secara tidak langsung akan menjejaskan semangat kita," kata kenyataan itu.
Dalam pada itu, Wan Razali menegaskan bahawa tujuannya menyentuh isu pemakaian jururawat adalah kerana terdapat pihak yang menggesa supaya ianya dibawa kepada perhatian Dewan Rakyat.
Katanya, beliau sebelum ini juga pernah menyentuh pelbagai isu melibatkan kesihatan yang mana tindakan positif telah diambil oleh pihak kementerian, menyebabkan dia hanya tumpu kepada beberapa isu yang tidak disentuh ahli Parlimen lain.
"Justeru, apa yang saya sebut dalam Parlimen bukan sebab suka-suka. Saya luahkan apa yang telah diluahkan kepada saya.
"Walaupun perkara ini dianggap sebagai remeh bagi sesetengah pihak, tetapi bagi saya ini adalah satu amanah yang telah diberikan kepada saya," jelas beliau dalam sesi Live TikTok Pemuda PAS Pahang minggu ini.
Terdahulu, dalam ucapannya di Parlimen, beliau turut menggesa KKM meneliti semula etika pemakaian jururawat wanita, termasuk mempertimbang keperluan memberi kelonggaran kepada pihak klinik dan hospital menentukan etika berpakaian yang sesuai.
Beliau memetik contoh di dua hospital di Kelantan (Hospital Universiti Sains Malaysia) dan Pahang (Pusat Perubatan Sultan Ahmad Shah) yang mengambil inisiatif memberi pilihan kepada kakitangan wanitanya mengenakan pakaian yang lebih sesuai.


Gempa bumi kuat di Afghanistan, Pakistan, India

Gempa bumi kuat menggegarkan sebahagian kawasan di Afghanistan, Pakistan dan India pada petang Selasa, dengan sekurang-kurangnya empat disahkan maut di Pakistan setakat ini.
Menurut Kajian Geologi AS (USGS), gempa bumi berukuran 6.5 pada skala Richter itu berpusat di wilayah Jurm Afghanistan.
Agensi Anadolu melaporkan gempa itu berpusat di Afghanistan, Tajikistan dan kawasan sempadan Pakistan.
Gegaran dirasai di Islamabad, Rawalpindi, Lahore, Quetta, Sargodha, Mianwali, Peshawar, Kohat, Swat, Chitral, Dir, Shangla dan daerah lain di timur laut Punjab, barat daya Balochistan dan barat laut wilayah Khyber Pakhtunkhwa, menurut  Pihak Berkuasa Pengurusan Bencana Kebangsaan dan media tempatan.
Gempa itu turut dirasai di Mirpur, Kotli dan daerah lain di Kashmir yang ditadbir oleh Pakistan.
Sekurang-kurangnya empat orang terbunuh dan berpuluh-puluh cedera, terutama di Khyber Pakhtunkhwa yang meranapkan banyak rumah dan mencetuskan tanah runtuh di beberapa kawasan pergunungan, lapor pegawai dan media tempatan.
Dua kematian dilaporkan dari lembah Swat, lapor pesuruhjaya Sohail Khan kepada pemberita.
Sementara itu menurut Geo News, dua lagi kematian dilaporkan dari daerah Dir dan Bajaur.
Di Islamabad, Rawalpindi dan Peshawar, pihak berkuasa pengurusan bencana negara dan wilayah melaporkan beberapa bangunan tinggi mengalami keretakan dan penduduk telah diarahkan berpindah.
Namun, tiada kemalangan jiwa dilaporkan setakat ini.
Sementara itu, Samaa News melaporkan bekalan elektrik terputus di beberapa kawasan dan tanah runtuh turut menimbus laluan Sutera yang menghubungkan Pakistan dengan negara jiran China.
Tanah runtuh turut menimbus jalan raya di daerah Swat dan Dir.
Gempa itu turut menggegarkan bahagian Kashmir yang ditadbir India dan dirasai di bahagian utara India, termasuk di ibu negara New Delhi.
Tiada kematian atau kerosakan dlaporkan di India dan Afghanistan setakat ini.


RM80 bilion pelaburan diluluskan, meningkat 95% pada suku pertama 2021

Malaysia merekodkan kelulusan pelaburan bernilai RM80.6 bilion dalam sektor pembuatan, perkhidmatan dan sektor utama dalam suku pertama (Q1) 2021, meningkat 95% berbanding tahun lalu yang merekodkan pelaburan bernilai RM41.2 bilion.Malaysian Investment Development Authority (Mida) berkata angka-angka tersebut telah dibentangkan kepada Kabinet oleh Menteri Perdagangan Antarabangsa dan Industri Mohamed Azmin Ali hari ini.Dalam sebuah kenyataan, ia berkata pelaburan itu melibatkan 993 projek dan dijangkan akan dapat menawarkan 32,557 peluang pekerjaan.Dalam pada itu, jumlah pelaburan langsung asing (FDI) dalam sektor pembuatan, perkhidmatan dan sektor-sektor utama yang diluluskan meningkat sebanyak 383.4% kepada RM54.9 bilion dari Januari hingga Mac tahun ini berbanding RM11.4 bilion nilai pelaburan yang diluluskan pada suku pertama tahun lalu.Lima negara utama yang terlibat dalam FDI termasuk Singapura (RM43.1 bilion), Belanda (RM5 bilion), Korea Selatan (RM4.3 bilion), Taiwan (RM0.5 bilion) dan Hong Kong (RM0.3 bilion).Pelaburan-pelaburan dari Singapura termasuk projek yang dimiliki secara 100% oleh China dengan sumber dana daripada rakan niaganya dalam negara.Mida berkata pelaburan langsung domestik (DDI) pula terdiri dari baki RM25.7 bilion daripada jumlah tersebut, ia menyumbang sebanyak 31.9% kepada pelaburan-pelaburan yang diluluskan dalam ketiga-tiga sektor tersebut.Kedah, Selangor, Sarawak, Sabah dan Kuala Lumpur menyumbang sebanyak RM68.4 bilion atau 84.9% daripada keseluruhan pelabutan yang diluluskan dari Januari hingga Mac.Sektor pembuatan mendahului dalam pelaburan-pelaburan yang diluluskan pada Q1 dengan berjumlah RM58.8 bilion disusuli sektor perkhidmatan (RM15.6 bilion) dan sektor utama (RM6.2 billion).Di sektor pembuatan, pertumbuhan pelaburan positif bagi Q1 didorong oleh kekukuhan prestasi, ia melonjak sebanyak 126.8% berbanding tempoh yang sama pada tahun lalu.Sebilangan besar pelaburan adalah dalam bidang elektrik dan elektronik (RM47 bilion), produk logam buatan (RM4.9 bilion), produk getah (RM3.3 bilion), bahan dan produk kimia (RM1.1 bilion), peralatan pengangkutan (RM0.5 bilion), pembuatan makanan (RM0.4 bilion), mesin dan peralatan (RM0.4 bilion) dan kertas, percetakan dan penerbitan (RM0.2 bilion).Kesemua nilai itu merangkumi 98.3% daripada jumlah pelaburan yang diluluskan untuk sektor ini.Sektor perkhidmatan pula merekodkan 74.2% atau 737 projek diluluskan pada Q1, dengan pelaburan domestik mencecah RM15 bilion atau 96.2% daripada jumlah pelaburan yang diluluskan untuk sektor tersebut.Peningkatan pelaburan juga turut dicatatkan di subsektor perkhidmatan kewangan, pengedaran, perkhidmatan pendidikan, hartanah dan pertubuhan-pertubuhan global.Penyumbang utamanya termasuk hartanah (RM8.9 bilion), perkhidmatan kewangan (RM2.7 bilion), utiliti (RM2 bilion), perkhidmatan sokongan (RM1.2 bilion) dan pengedaran (RM0.5 bilion).Sementara itu, pelaburan yang diluluskan di sektor utama mencatatkan peningkatan ketara sebanyak 3,097.3% dari RM0.2 bilion pada Q1 2020 hingga RM6.2 bilion pada Q1 tahun 2021.Pelaburan dari sumber domestik mendominasi RM4.2 bilion atau 67.7%, dengan subsektor perlombongan mendahului dengan pelaburan sebanyak RM6.1 bilion diluluskan.


Wartawan veteran ‘sekolahkan’ Anwar adab sebagai PM

Wartawan veteran A Kadir Jasin tampil mengkritik Anwar Ibrahim berhubung gurauan perdana menteri terhadap seorang pelajar Tingkatan 6 sewaktu satu sesi dialog dengan pelajar universiti, dengan mengatakan beliau mesti "serius tentang jawatan dan perwatakannya".
Anwar ketika hadir di Universiti Sains Islam Malaysia (Usim) pada Sabtu memuji pelajar perempuan berkenaan sebelum bergurau mengatakan akan meminta nombor telefonnya sekiranya beliau masih muda.
Gurauan itu mendapat kecaman daripada pengguna media sosial serta parti pembangkang, Bersatu.
Kadir dalam catatan di Facebook berkata bahawa kelakuan dan perangai Anwar sepatutnya sesuai sebagai seorang pemimpin negara.
"Beliau tidak boleh berkelakuan seperti remaja yang malu atau 'meghenyeh' seperti bintang filem yang semakin tua," tambahnya.
"Beliau adalah perdana menteri Madani pada zaman komunikasi terbuka dan spontan. Setiap perkataan, pergerakan dan gerak-gerinya sentiasa dirakam dan dikongsi."
Kadir menambah walaupun Anwar boleh membuat jenaka, ia sepatutnya "lucu dan menarik".
"Kita tidak mahu beliau menjadi bosan," katanya.
"Tetapi bergurau tentang bertanyakan nombor telefon kepada seorang remaja sekiranya masih muda adalah melampau.”
Sambil menambah bahawa humor adalah "sebuah seni", Kadir berkata humor yang gagal boleh bertukar menjadi "kurang sopan".
"Ya, beberapa penganjur majlis yang terlalu teruja mungkin memujuknya untuk menari mengikut lagu Hindi kegemarannya, tetapi itu tidak bermakna beliau perlu bersemangat mengubah dirinya menjadi Shah Rukh Khan.
"Almarhum Tunku Abdul Rahman Putra dan Tun Abdul Razak Hussein juga 'berjoget'. Lee Kuan juga. Tetapi mereka melakukannya dengan penuh berbudi bahasa dan kesantunan."


Cabaran ibu tunggal menjaga dua anak pesakit neuron otak merosot

Selama tiga tahun, Aliya Darwisyah seperti anak cilik yang lain gemar berlari dan bermain.Namun, pada suatu hari, satu insiden menyebabkan semuanya berubah.Kejadian itu berlaku ketika Aliya berada dalam kereta bersama ibunya, Zaitul Akma Muhd Zin.“Dia macam tercekik sesuatu dan wajahnya pucat. Kami bawa dia ke hospital di mana doktor kata dia terkena sawan.”Namun, punca penyakit anaknya itu tidak terus diketahui.Berkali-kali Aliya dibawa berulang-alik di antara Hospital Kajang dan Hospital Kuala Lumpur sehingga sampel darah anaknya itu diambil dan dihantar ke Jerman untuk pemeriksaan.Hasil keputusan darah akhirnya sampai ke tangan mereka: Aliya disahkan menghidap lipofuscinosis ceroid neuron, iaitu penyakit kelainan sistem saraf yang menjadikan struktur atau fungsi neuron otak merosot.Penyakit ini biasanya bermula ketika usia kanak-kanak antara 5 ke 10 tahun.Gejala penyakit ini termasuk demensia, sawan dan kehilangan deria penglihatan.“Patah hati saya ketika doktor beritahu.“Dia tidak pernah tunjukkan gejala penyakit itu sebelumnya,” kata Zaitul.Sejak hari itu, tanda-tanda penyakit anaknya semakin jelas.Ketika berusia empat tahun, Aliya mula jatuh ketika sedang berjalan.Pertuturannya secara beransur-ansur merosot, sementara kemampuannya mengunyah makanan juga turut hilang.Pada usia lima tahun, Aliya hanya terbaring di tempat tidurnya.Ketika ini, anak kecil itu minum susu melalui tiub yang dimasukkan ke dalam lubang hidungnya.Ubat juga diberikan dengan cara yang sama.Zaitul Akmar Mohd Zain, 36, menceritakan keadan dua anaknya yang menghidapi penyakit sawan, namun anaknya yang berusia 7 tahun menjadi lumpuh akibat penyakit tersebut di Damansara Damai.Doktor mencadangkan agar tiub dimasukkan melalui perut Aliya, namun Zaitul enggan melakukannya.“Saya terlalu takut untuknya.”Bagaimanapun, kesedihan ibu berusia 36 tahun itu tidak berhenti di situ.Sampel darah adik kepada Aliya, Adib Aisy Rizqi turut dihantar ke Jerman untuk diperiksa.Adib juga turut disahkan menghidap lipofuscinosis ceroid neuron.Dia membesar secara normal sehingga umurnya tiga tahun.Pada usia itu, sama seperti kakaknya, Adib juga mula mengalami sawan, kadang-kadang hingga lima kali sebulan.Namun, Adib lebih bernasib baik daripada kakaknya kerana disahkan menghidap penyakit itu ketika masih bayi dan rawatan awal dapat diberikan sejak ia mula dikenal pasti.Usia Adib sudah memasuki lima tahun, dia masih boleh bergerak dan bermain seperti kanak-kanak lain, tetapi sukar bertutur.Dalam usaha mencegah keadaannya menjadi semakin buruk, Adib dibawa menjalani terapi penggantian enzim pada 2019 melalui pentadbiran intratekal di kepalanya.Adib menjadi orang pertama di Asia yang menerima rawatan tersebut.Terapi perubatan itu mesti dijalankan seminggu sekali dan sesi rawatan itu biasanya menyebabkan mereka terpaksa berada di hospital sepanjang hari.Ubat untuk terapi itu juga diimport dari Jerman, dan bekalan tidak selalunya ada.“Sudah dua bulan dia tidak menerima ubat,” kata Zaitul.Tekanan menjaga anak-anaknya itu turut bertambah akibat proses perceraian menyebabkan dia sendirian menjaga Aliya dan Adib serta kakak perempuan mereka yang berusia 12 tahun.Anak perempuan sulungnya pula tinggal bersama suami.Buat masa ini, Zaitul dan ketiga-tiga anaknya tinggal di ruang tamu rumah teres di Damansara Damai, yang disewa daripada kakak sulungnya.Ibu Zaitul juga turut tinggal bersama kerana tidak dapat kembali rumahnya susulan larangan perjalanan rentas negeri dan daerah yang dikenakan di bawah perintah kawalan pergerakan (PKP).Zaitul membantu kakaknya menjalankan perniagaan tapai di Damansara Damai sambil menjaga anak-anaknya.Zaitul mahu mencari pekerjaan yang sesuai untuk dirinya ketika ini, namun menjaga Aliya dan Adib adalah pekerjaan sepenuh masanya.Apa yang mampu diusahakan Zaitul ketika ini ialah membantu adiknya menjual tapai dan pulut panggang di sebuah gerai di kawasan itu.Namun usahanya itu juga tidak mempunyai jaminan pendapatan.Katanya, jualan sangat baik semasa PKP pertama tahun lalu kerana ramai yang menghabiskan cuti hari raya di kota, ketika tempoh itu, pesanan sangat menggalakkan.“Namun, jualan sekarang ini sudah menurun,” katanya.Akhir-akhir ini, keadaan menjadi sangat buruk sehingga kakaknya tidak lagi mampu membayar sewa rumah.Bulan ini adalah bulan terakhir mereka tinggal di sana kerana tidak lagi mampu membayar sewa.“Kami akan pindah ke pangsapuri berhampiran dengan sewa yang lebih murah,” kata Zaitul.Menempatkan seluruh keluarga di rumah pangsapuri itu juga bakal memberi cabaran kepada Zaitul, akan tetapi dia tak memiliki pilihan lain.Zaitul dan keluarganya menerima beberapa bantuan daripada sebuah badan amal, MyHeart Association.Badan amal itu menyumbang barangan seperti lampin dan susu selain membantu sebahagian kos pengangkutan dan rawatan di hospital.Bantuan sedemikian banyak membantu Zaitul meneruskan kehidupan bersama anak-anak istimewanya.Namun dia tahu jalan di hadapannya masih panjang dan berliku.


PAS yakin PN akan bentuk kerajaan sendiri

Setiausaha Agung PAS Takiyuddin Hassan berkata kenyataan beliau berhubung kerjasama membentuk kerajaan antara Perikatan Nasional (PN) dan Barisan Nasional (BN) diambil di luar konteks, dan laporan mengenainya mengelirukan pengundi.
Dalam sebuah kenyataan, Takiyuddin berkata beliau berkeyakinan penuh PN akan dapat membentuk kerajaan secara bersendirian dan perdana menteri adalah dari gabungan itu.
“Kami percaya rakyat akan lebih yakin dengan tema PN iaitu prihatin, stabil dan bersih.
“Dengan kenyataan yang jelas ini maka sebarang kenyataan berhubung kerjasama dengan BN tidak berbangkit dan kami di PN berkeyakinan akan membentuk kerajaan bersendirian selepas PRU15.”
Terdahulu, Pengerusi PN Muhyiddin Yassin mengeluarkan kenyataan menyanggah Takiyuddin yang dilaporkan berkata PN akan bekerjasama dengan BN jika gagal memenangi kerusi mencukupi pada 19 November.
Muhyiddin berkata beliau tidak pernah memberi mandat kepada Takiyuddin untuk berunding dengan BN.
"Tujuan PN bertanding dalam PRU15 adalah untuk membentuk kerajaan tanpa perlu bergabung dengan BN atau Pakatan Harapan (PH).
"Saya sebagai pengerusi PN tidak pernah memberi mandat kepada Takiyuddin Hassan untuk berunding dengan BN bagi tujuan membentuk kerajaan selepas PRU15," katanya.
Sebelum ini, Takiyuddin dilaporkan berkata PN sedia membentuk kerajaan persekutuan dengan BN jika gagal memenangi kerusi mencukupi pada 19 November.
“Saya yakin kita dapat bentuk kerajaan persekutuan sama ada kita sendiri atau gabungan dengan pihak lain termasuk BN," katanya seperti dilaporkan media.
“Presiden PAS (Abdul Hadi Awang) ada menyebut sekiranya kita tidak boleh bergabung sebelum PRU15, mungkin selepas PRU kita boleh wujudkan hubungan itu."
Sejak Oktober lalu, PAS menghentikan kerjasama dengan Umno selepas presidennya, Ahmad Zahid Hamidi memberikan syarat supaya kerjasama parti Islam itu dalam PN dihentikan.
Sebelum ini, kedua-dua parti itu bekerjasama selepas pemeteraian Muafakat Nasional dan turut bersama-sama menganggotai kerajaan campuran di bawah Muhyiddin dan Ismail Sabri Yaakob.
Bagaimanapun pada PRU15, PAS memutuskan untuk bersama PN selepas beberapa tindakan Umno yang tidak mengendahkan parti itu, terutamanya dengan membubarkan Parlimen sewaktu musim tengkujuh.


Peletakan jawatan besar-besaran ala AS dijangka tidak berlaku di Malaysia

Ketika jutaan orang di Amerika Syarikat memulakan mogok atau berhenti kerja kerana kekecewaan terhadap pandemik dalam gerakan digelar “Great Resignation”, situasi serupa dijangka tidak akan tercetus di Malaysia walaupun seorang ahli ekonomi memberi amaran wujud kemungkinan keadaan itu berlaku.Setakat Ogos, lebih dari 30 juta rakyat Amerika dilaporkan secara sukarela meninggalkan pekerjaan, menyebabkan negara itu kini berdepan krisis buruh yang teruk ekoran mogok dilancarkan jururawat, pekerja kilang dan pekerja lain di seluruh negara.Dengan istilah “Striketober” mulai membanjiri media sosial dan peralihan sikap orang ramai yang mula bekerja sebagai pekerja bebas atau “freelance” bahkan di negara seperti China, krisis Covid-19 menyongsangkan konsep tradisional berhubung buruh dan pekerjaan.Bagaimanapun, Persekutuan Majikan-Majikan Malaysia (MEF) menjangkakan keadaan sama berlaku di Malaysia.Presiden MEF, Syed Hussain Syed Husman berkata data mereka berhubung kadar pengurangan pekerja sebaliknya menunjukkan penurunan secara beransur-ansur dalam peletakan jawatan.“Terdapat penurunan dalam trend kadar pusing ganti bagi kedua-dua eksekutif dan bukan eksekutif antara Julai 2018 dan Jun 2021,” katanya kepada MalaysiaNow.Syed Hussain turut berkata kadar purata peletekan jawatan eksekutif menurun dari 1.38% antara Julai 2018 dan Jun 2019 kepada 1.16% (dari Julai 2019 hingga Jun 2020) dan 0.93% (dari Julai 2020 hingga Jun 2021).“Bagi tempoh dari Julai 2020 hingga Jun 2021, kadar purata rakan sejawat bukan eksekutif juga lebih rendah iaitu sebanyak 1.07% berbanding tempoh sama sebelumnya dengan catatan 1.57% (Julai 2018 hingga Jun 2019) dan 1.45% (Jun 2019 hingga Jun 2020).”Pandemik Covid-19 yang bermula pada akhir 2019 mencetuskan ketidakstabilan di tempat kerja pada skala global dan seterusnya menyaksikan pejabat ditutup selain operasi perniagaan dipindahkan secara dalam talian, dan pekerja juga diarahkan untuk bekerja dari rumah bagi mengurangkan risiko jangkitan.Dengan kebanyakan negara mengambil pendekatan untuk “hidup bersama virus”, syarikat juga memanggil pekerja mereka kembali untuk bekerja di pejabat – arahan itu bagaimanapun, dalam beberapa kes, disambut dengan reaksi bercampur-campur.Walaupun ada yang ingin kembali ke pejabat, wujud juga yang lebih selesa untuk bekerja dari rumah.Bagaimanapun, pilihan bekerja dari rumah sering disertai dengan keluhan waktu bekerja yang lebih lama dan tahap tekanan lebih tinggi.Menurut statistik kementerian sumber manusia, di Malaysia, 12,371 pekerja mengambil skim pemisahan sukarela dari Januari hingga Jun tahun ini sementara 17,449 diberhentikan kerja.Pengangguran juga mencapai 4.8% pada Julai berikutan lonjakan kes Covid-19 dan sekatan pergerakan penuh sebulan sebelumnya.Bagaimanapun, peratusan itu menurun kepada 4.6% pada Ogos.“Ini adalah 748,800 orang berbanding 778,200 pada Julai, kerana lebih banyak kegiatan ekonomi dibenarkan untuk beroperasi semula,” kata Syed Hussain.Beliau juga memetik laporan jabatan statistik yang menunjukkan jumlah pekerja meningkat 0.5% bulan ke bulan kepada 15.38 juta orang pada Ogos dari 15.29 juta pada Julai.MEF turut menjangka prestasi ekonomi tahun depan akan meningkatkan permintaan tenaga kerja, dengan lebih banyak peluang pekerjaan tersedia di pasaran.Ekonomi juga turut diramalkan akan pulih seiring dengan pemulihan ekonomi global sepanjang akhir tahun sehingga tahun 2022.“Pelaksanaan pakej rangsangan ekonomi dan fiskal akan menyokong pertumbuhan ekonomi Malaysia, ia diharapkan meningkat sebanyak 6.0% dan 5.8% seperti diramalkan Tabung Kewangan Antarabangsa dan Bank Dunia,” katanya.Bagaimanapun, ahli ekonomi Adilah Zafirah mengatakan walaupun angka itu tidak menunjukkan trend tersebut berlaku di Malaysia, terdapat keadaan serupa yang dihadapi generasi muda berhubung keadaan kerja.Adilah, yang bertugas di Iris Institute berkata golongan muda cenderung menghargai keseimbangan kerja dan kehidupan berbanding faedah kewangan.“Kalau kita tak tambah baik keadaan pasaran buruh kita dengan gaji rendah bagi kerja kasar, kurang keseimbangan hidup atau keanjalan dan sebagainya, tak mustahil kita juga akan mengalami the ‘great resignation’ tapi ada beberapa perkara yang mungkin melambatkan sedikit daripada berlakunya fenomena ini di Malaysia,” katanya.Adilah turut menambah, bagaimanapun, masih ada beberapa faktor yang mungkin memperlahankan berlakunya fenomena seperti ini di Malaysia.“Kita masih bergantung kepada pekerja asing untuk kerja-kerja kemahiran rendah dengan bayaran serendah mungkin. Generasi muda di Malaysia dibelenggu masalah kewangan, hutang keliling pinggang akibat kurang literasi kewangan dan gaya hidup konsumerisme.“Jadi susah sedikit nak letakkan jawatan,” katanya.Beliau turut memetik kelemahan perlindungan sosial dan keperluan untuk menyara keluarga adalah antara komitmen kewangan.Berbanding dengan AS dan China, tambahnya, Malaysia kurang mempunyai kelenturan dari segi budaya kerjas sementara kualiti sambungan internet dan peranti diperlukan untuk bekerja dari rumah masih lagi belum sempurna.


Atlet angkat berat Paralimpik Tokyo sumbang pingat kedua buat Malaysia

Atlet powerlifting kebangsaan Jong Yee Khie, berjaya merangkul perak dalam acara lelaki 107kg, yang juga merupakan pingat kedua negara di Sukan Paralimpik Tokyo, di sini, hari ini.Walaupun tidak berjaya dalam percubaan pertama dengan angkatan seberat 230kg, beliau kembali bangkit untuk mengesahkan pingat perak dalam percubaan keduanya, dengan angkatan seberat 237kg.Bagaimanapun, pendandan rambut dari Batu Kawa, Kuching berusia 32 tahun itu, kemudian tidak berupaya untuk memperbaiki angkatan itu selepas gagal dalam percubaan ketiga dan juga terakhirnya iaitu 245kg.Kejayaan Yee Khie itu bermakna, beliau dapat menebus kekecewaan selepas sekadar menduduki tempat ketujuh bagi kategori 97kg, ketika membuat kemunculan pertamanya di Rio 2016.Ini merupakan pingat kedua diraih kem powerlifting negara, selepas Bonnie Bunyau Gustin yang bertanding bagi kategori lelaki 72kg, mencipta sejarah menjadi atlet pertama merangkul emas buat kontinjen negara, pada temasya berprestij itu Sabtu lepas.


Ahmad Redza dilantik ketua pengarah kerja raya baru

Timbalan Ketua Pengarah Kerja Raya (Sektor Infra) Ahmad Redza Ghulam Rasool dilantik sebagai Ketua Pengarah Kerja Raya berkuat kuasa hari ini.
Mengumumkan perkara itu hari ini, Ketua Setiausaha Negara Mohd Zuki Ali dalam kenyataan berkata Redza, 59, dilantik menggantikan Mohamad Zulkefly Sulaiman.
“Pelantikan Ahmad Redza adalah berdasarkan kelayakan, ciri-ciri kepimpinan dan pengalaman luas dalam bidang kejuruteraan, pengurusan projek pembangunan dan pengurusan aset,” katanya.
Redza pernah memegang jawatan pengarah negeri di beberapa negeri selain pengarah kanan di Pusat Kecemerlangan Kejuruteraan dan Teknologi Jabatan Kerja Raya (JKR).
Beliau telah berkhidmat dalam perkhidmatan awam selama 39 tahun sebagai jurutera awam bermula pada 21 Disember 1984 dan mempunyai ijazah sarjana muda sains kejuruteraan awam dari Universiti Missouri, Amerika Syarikat.
“Saya percaya dengan pengalaman, pengetahuan dan kredibiliti yang dimiliki Ahmad Redza dapat memacu agenda pembangunan dan infrastruktur negara sekali gus mengangkat JKR sebagai agensi teknikal utama negara bertaraf dunia,” katanya.
Zuki bagi pihak kerajaan turut merakamkan setingi-tinggi penghargaan dan terima kasih kepada Zulkefly atas jasa dan khidmat bakti beliau kepada negara sepanjang perkhidmatan.


Bank Dunia umum bantuan AS$1.78 bilion untuk Turkiye

Bank Dunia mengumumkan bantuan baharu sebanyak AS$1.7 bilion untuk Turkiye bagi membantu negara itu pulih daripada gempa bumi kuat yang melanda baru-baru ini, menurut satu kenyataan yang dikeluarkan pada Khamis.
"Bank Dunia hari ini mengumumkan bantuan sebanyak AS$1.78 bilion untuk membantu usaha bantuan kemanusiaan dan pemulihan berikutan gempa bumi dahsyat dan gegaran susulan di Turkiye yang telah mengakibatkan kehilangan nyawa, kecederaan dan kerosakan besar…," lapor Sputnik memetik kenyataan itu.
Bank Dunia itu juga akan memulakan penilaian kerosakan untuk mengenal pasti kawasan yang memerlukan bantuan untuk pembinaan semula.
Bantuan segera berjumlah AS$780 juta akan ditawarkan kepada Turkiye melalui Contingent Emergency Response Components dan tambahan AS$1 bilion sedang disediakan untuk menyokong mereka yang terjejas akibat gempa bumi.
"Bagi pihak Kumpulan Bank Dunia, kami merakamkan ucapan takziah kepada rakyat Turkiye dan Syria atas kehilangan nyawa yang anda alami akibat gempa bumi dahsyat itu," kata Presiden Kumpulan Bank Dunia David Malpass dalam kenyataan itu.


Rakyat terkandas di Afghanistan, India mula runding dengan Taliban

India dan Taliban berunding mengenai beberapa isu, di Doha, Qatar semalam ketika tentera Amerika Syarikat (AS) melengkapkan proses pengunduran mereka dari Afghanistan.Rundingan berlangsung antara Duta India ke Qatar, Deepak Mittal dengan Ketua Pejabat Politik Taliban di Doha, Sher Mohammad Abbas Stanikzai, tertumpu berhubung isu keamanan, keselamatan dan proses membawa pulang rakyat India yang masih terkandas di Afghanistan, menurut kenyataan yang dikeluarkan Kementerian Luar India.“Mesyuarat berlangsung di Kedutaan India, Doha, atas permintaan pihak Taliban,” menurut kenyataan itu.India menyatakan, ia membangkitkan beberapa isu termasuk menuntut jaminan supaya bumi Afghanistan tidak seharusnya dijadikan medan sebarang aktiviti anti-India dan sebarang bentuk keganasan lain dan menurut pegawai Taliban, “isu itu akan ditangani secara positif”.Sebelum tarikh akhir 31 Ogos untuk pengunduran tentera AS dari Afghanistan, India sudah pun membawa keluar ratusan rakyatnya dari negara itu termasuk kakitangan diplomatik.“Penilaian secara keseluruhan yang kami buat adalah, kebanyakan warga India yang mahu pulang, sudah pun berjaya dibawa keluar,” kata jurucakap Kementerian Luar India pada Jumaat lalu.Tidak diketahui berapa ramai rakyat India masih berada di Afghanistan.India menjalin hubungan rapat dengan pentadbiran Ashraf Ghani yang disokong AS, sebelum Kabul dikuasai Taliban pada 15 Ogos lalu.Baru-baru ini, media India melaporkan, Stanikzai berlatih di Akademi Tentera India di Dehradun pada 1980-an.


Permohonan Umno batal tuntutan RM16 juta SRC International didengar 10 November

Mahkamah Tinggi hari ini menetapkan 10 November untuk mendengar permohonan Umno bagi membatalkan saman yang difailkan SRC International Sdn Bhd terhadap parti politik itu atas dakwaan menerima wang berjumlah RM16 juta yang diseleweng daripada syarikat itu.Pada Mei lepas, SRC International, yang merupakan anak syarikat 1Malaysia Development Berhad (1MDB), di bawah pengurusan barunya telah memfailkan saman itu bersama dengan beberapa anak syarikatnya iaitu Gandingan Mentari Sdn Bhd dan Jendela Pinggiran Sdn Bhd.Seorang peguam daripada Rosli Dahlan Saravana Partnership, yang mewakili ketiga-tiga plaintif, berkata mahkamah menetapkan tarikh itu ketika pengurusan kes di hadapan pesuruhjaya kehakiman Quay Chew Soon.“Permohonan itu akan didengar pada 9 pagi menerusi Zoom,” katanya ketika dihubungi.SRC International, Gandingan Mentari, dan Jendela Pinggiran menyaman parti itu bagi menuntut RM16 juta yang didakwa dipindahkan secara salah kepada Umno.Plaintif mendakwa parti politik itu mengetahui bahawa wang tersebut adalah milik SRC International dan Umno tidak mempunyai asas untuk menerima dana tersebut.Pada 10 Mei lepas, kementerian kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 billion termasuk RM300 juta daripada pelbagai pihak tempatan.Kementerian itu menyebut writ saman terbabit difailkan pada 7 Mei lepas iaitu enam oleh 1MDB dan 16 oleh SRC.Saman itu difailkan 1MDB terhadap sembilan entiti termasuk dua institusi kewangan asing dan 25 individu manakala SRC memfailkan saman terhadap lapan entiti serta 15 individu atas pelbagai salah laku.


PN sambut baik keputusan PAS guna logo bersama dalam PRN Melaka

Perikatan Nasional (PN) menyambut baik keputusan Jawatankuasa Kerja PAS Pusat yang bersetuju untuk menggunakan logo gabungan itu dalam Pilihan Raya Negeri Melaka (PRN).Ketua Penerangan PN Azmin Ali berkata keputusan PAS tersebut mencerminkan semangat muafakat yang utuh di kalangan parti-parti anggota gabungan itu.“Mendepani cabaran pandemik Covid-19 dan usaha pemulihan ekonomi negara, PN bertekad untuk menggembeleng kesatuan bagi menjamin kestabilan kerajaan serta kesinambungan pelaksanaan dasar dan inisiatif demi kemaslahatan sosio ekonomi dan kemakmuran negara,” katanya dalam satu kenyataan hari ini.“PN yakin dan percaya bahawa rakyat negeri Melaka cukup matang dan bijaksana untuk mendukung wadah PN yang senantiasa menganjurkan perpaduan dan mengutamakan kesejahteraan rakyat.”1 November lalu, Presiden PAS Abdul Hadi Awang mengumumkan parti itu bakal bertanding dalam PRN Melaka menggunakan logo PN, memberikan tamparan kepada Umno yang tidak mahu bertembung dengan parti Islam itu pada pilihan raya yang bakal diadakan 20 November depan.“Ketetapan ini mengambil kira panduan yang diberikan oleh Majlis Syura Ulama PAS yang bersidang pada 31 Oktober 2021, selaras dengan peruntukan Fasal 84 Perlembagaan PAS,” katanya.Keputusan untuk bertanding di bawah PN dilihat satu lagi komitmen PAS dengan gabungan yang dipimpin Muhyiddin Yassin, bekas perdana menteri dan juga presiden Bersatu yang digulingkan daripada tampuk pentadbiran pada Ogos lalu susulan pembelotan yang dirancang beberapa pemimpin tertinggi Umno.PAS merupakan parti komponen gabungan PN, namun ia juga turut memeterai piagam kerjasama dengan Umno ketika kedua-dua parti tersebut menjadi pembangkang sewaktu pentabiran PH di Putrajaya.Keputusan tersebut juga timbul selepas kepimpinan Umno berkata parti itu akan bekerjasama dengan PAS dalam PRN Melaka, namun memutuskan untuk bertembung dengan calon-calon dari Bersatu.Selain itu, Umno berkata kerjasama dengan PAS akan dilakukan dengan syarat parti Islam itu menggunakan logo sendiri dalam PRN Melaka.


PM bentang RMK12 dengan menetapkan 9 fokus utama

Perdana Menteri Ismail Sabri Yaakob hari ini membentangkan Rancangan Malaysia Ke-12 (2021-2025) bermatlamat mengembalikan semula momentum pertumbuhan ekonomi dan mencapai matlamat pembangunan jangka panjang, ketika negara sedang mengharungi cabaran getir pandemik Covid-19.Berobjektifkan “Keluarga Malaysia – Makmur, Inklusif, Mampan”, RMK12 bukan hanya untuk menjana kekayaan negara semata-mata, sebaliknya membolehkan rakyat menikmati taraf hidup lebih baik dengan pengagihan peluang dan hasil lebih saksama serta mengekalkan kelestarian alam sekitar.Ismail Sabri, yang mengangkat sumpah sebagai perdana menteri kesembilan pada 21 Ogos, membentangkan perancangan lima tahun berkenaan di Dewan Rakyat, dengan kerajaan memperuntukkan RM400 bilion untuk membiayai projek sambungan dan projek baharu di bawah RMK12.Dipenuhi pelbagai inisiatif, RMK12 berpaksikan sembilan fokus utama iaitu merancakkan pertumbuhan ekonomi; memperkukuh pemangkin pertumbuhan; meningkatkan kesejahteraan Keluarga Malaysia; memantapkan keselamatan dan ketenteraman awam; membasmi kemiskinan tegar dan merapatkan jurang pendapatan.Fokus lain adalah memperkasa agenda bumiputera dan Keluarga Malaysia; melonjakkan pembangunan Sabah, Sarawak dan negeri-negeri kurang membangun; mempercepat pertumbuhan hijau; dan meningkatkan kecekapan penyampaian perkhidmatan awam dan memastikan pelaksanaan dasar yang berkesan.“Kita mahu memacu Keluarga Malaysia ke arah negara maju dan berpendapatan tinggi serta kalis cabaran pada masa hadapan. Namun, pencapaian ini tidak bermakna, jika masih ada yang terpinggir daripada arus pembangunan. Kita mahu hidup bahagia bersama-sama, sebagai satu keluarga tanpa mengira tahap pendapatan, agama, bangsa dan kaum,” katanya.Bagi merancakkan pertumbuhan ekonomi yang menjadi fokus pertama RMK12, Ismail berkata beberapa industri strategik dan berimpak tinggi seperti elektrik dan elektronik; perkhidmatan global; aeroangkasa; industri halal; kreatif; pelancongan; biojisim dan aktiviti pertanian pintar akan dilonjakkan manakala transformasi perusahaan mikro, kecil dan sederhana (PMKS) akan diperkasa.Beliau berkata kerajaan telah meluluskan beberapa program dan projek utama bagi melonjakkan pertumbuhan sektor dan industri strategik, antaranya dana pinjaman pelaburan penyelidikan dan pembangunan bidang aeroangkasa, elektrik dan elektronik; penubuhan Centre of Excellence for Future Industry atau Pusat Kecemerlangan Industri Masa Depan ; dana harta intelek; dan skim pembiayaan mudah bagi pendigitalan dan penerimagunaan teknologi untuk menyokong syarikat tempatan beralih kepada teknologi termaju. Perdana menteri yakin dalam tempoh RMK12, Malaysia akan mencapai sasaran pertumbuhan purata sektor perkhidmatan 5.2 peratus, pembuatan 5.7 peratus, pertanian 3.8 peratus, perlombongan dan pengkuarian 2.6 peratus, pembinaan 4.2 peratus, pelancongan 3.8 peratus manakala PMKS menyumbang 45 peratus kepada Keluaran Dalam Negara Kasar (KDNK) dan 25 peratus kepada jumlah eksport pada 2025. Bagi merapatkan jurang digital antara luar bandar dan bandar, beliau berkata Pusat Internet, Pusat Internet Desa dan Pusat Komuniti Desa akan ditransformasi sebagai Pusat Digital Keluarga Malaysia yang memberi kemudahan kepada penduduk setempat terlibat dalam e-dagang, latihan kemahiran, pembelajaran dan aktiviti masyarakat.


4 lagi kluster Covid-19 dikesan, kata Noor Hisham

Kementerian Kesihatan Malaysia (KKM) hari ini mengesan empat lagi kluster baru Covid-19 melibatkan negeri Sabah, Selangor, Wilayah Persekutuan Kuala Lumpur dan Putrajaya serta Sarawak.Ketua Pengarah Kesihatan Dr Noor Hisham Abdullah berkata di Sabah, Kluster Softwood LD di Lahad Datu membabitkan kes indeks (ke-34,985) yang dikesan positif Covid-19 hasil saringan individu bergejala pada 30 Oktober lepas.Beliau berkata hasil saringan kontak rapat mengesan sebanyak 13 lagi kes positif Covid-19 dan semua yang terlibat dimasukkan ke Pusat Kuarantin dan Rawatan Covid-19 Berisiko Rendah PPR Payang, Lahad Datu.“Sehingga 12 tengah hari ini, sejumlah 109 individu disaring dengan 14 kes dikesan positif termasuk 11 kes baru manakala 95 individu masih menunggu keputusan,” katanya pada sidang media perkembangan Covid-19 di KKM hari ini.Di Selangor pula, Kluster Teratai dikesan di daerah Klang, Kuala Selangor, Petaling dan Hulu Langat membabitkan kes indeks (ke-35,263) juga dikenal pasti positif hasil saringan individu bergejala pada 2 November lepas.Katanya saringan kontak rapat mengesan sebanyak 73 lagi kes positif dan semua kes dimasukkan ke Hospital Sungai Buloh.Sehingga hari ini, seramai 101 individu disaring dengam 74 kes positif Covid-19 termasuk 58 kes baru, 17 individu negatif manakala 10 individu masih menunggu keputusan, katanya.Noor Hisham berkata di Kuala Lumpur, Kluster Tapak Bina Damanlela dikesan melibatkan daerah Lembah Pantai, Kepong dan Titiwangsa.“Kes indeks (ke-37,814) dikenal pasti positif hasil saringan tahanan pada 6 November dan saringan kontak rapat mengesan sebanyak 14 lagi kes positif Covid-19. Kesemua kes dimasukkan ke Hospital Sungai Buloh.“Sehingga hari ini, 292 individu disaring dengan 15 kes dikesan positif Covid-19 termasuk 13 kes baru, 269 individu lagi negatif dan lapan individu masih menunggu keputusan,” katanya.Sehingga hari ini, seramai 101 individu disaring dengam 74 kes positif Covid-19 termasuk 58 kes baru, 17 individu negatif manakala 10 individu masih menunggu keputusan, katanya.Kluster baru yang turut dikesan ialah Kluster Mahkota melibatkan daerah Hulu Langat di Selangor; Kepong dan Titiwangsa di Kuala Lumpur; Putrajaya serta Sibu, SarawakNoor Hisham berkata kes indeks (ke-32,385) dikenal pasti positif Covid-19 hasil saringan kontak rapat pada 30 Oktober dan dimasukkan ke Hospital Sungai Buloh.“Saringan kontak rapat seterusnya mengesan lapan lagi kes positif. Sehingga hari ini, sejumlah 56 individu disaring dengan sembilan kes dikesan positif Covid-19, 28 individu negatif dan 19 individu masih menunggu keputusan,” katanya.Beliau turut memaklumkan bahawa Kluster Bah Puchong melibatkan Kuala Lumpur, Selangor dan Perak diisytiharkan tamat hari ini.Sehingga 7 November, seramai 88 orang disaring dalam kluster itu yang menyaksikan 14 kes positif Covid-19 manakala 74 lagi negatif dan kadar positiviti ialah pada paras 15.91 peratus selain tiada kematian dilaporkan, katanya.


AS nafi tembak objek milik makhluk asing

Tiada tanda makhluk asing atau aktiviti luar angkasa selepas Amerika Syarikat (AS) menembak jatuh beberapa objek tidak dikenali di ruang udara Amerika Utara bulan ini, kata Rumah Putih pada Isnin.
"Saya tahu ada soalan dan kebimbangan mengenai perkara ini, tetapi tidak ada. Sekali lagi, tiada tanda makhluk asing atau aktiviti luar angkasa berikutan tembakan baru-baru ini," kata setiausaha akhbar White House Karine Jean-Pierre.
Pada Ahad, seorang jeneral Tentera Udara AS berkata beliau tidak akan mengeluarkan kenyataan tentang objek yang ditembak itu milik makhluk asing atau sebarang penjelasan lagi, dengan menolak soalan itu kepada pakar perisikan AS.
Komen jeneral itu dikeluarkan semasa taklimat Pentagon pada Ahad selepas jet pejuang F-16 AS menembak jatuh objek berbentuk segi lapan di ruang udara di Tasik Huron di sempadan AS-Kanada.
Ia adalah tembakan ketiga objek yang tidak dikenal pasti selepas belon China ditembak jatuh pada 4 Februari di pantai Carolina Selatan, yang meletakkan pertahanan udara Amerika Utara berada dalam keadaan berjaga-jaga.
Pegawai AS mendakwa belon milik China itu digunakan untuk pengintipan.
Asal-usul objek yang ditembak itu telah menjadi subjek minat dan spekulasi hangat di AS. Hanya separuh daripada rakyat Amerika percaya objek terbang yang tidak dapat dikenal pasti (UFO) wujud dan telah melawat bumi, menurut tinjauan pendapat IPSOS pada 2020.
Beberapa pegawai Rumah Putih menolak kemungkinan objek itu datang dari makhluk luar angkasa pada Isnin.
"Saya tidak fikir rakyat Amerika perlu bimbang tentang makhluk asing berkenaan dengan objek terbang itu," kata jurucakap Rumah Putih John Kirby semasa taklimat Rumah Putih dengan wartawan pada Isnin.
Insiden tersebut berlaku ketika Pentagon melakukan usaha baru sejak beberapa tahun kebelakangan ini bagi menyiasat penampakan UFO oleh tentera - dijenamakan semula dalam bahasa rasmi kerajaan sebagai "fenomena tidak dikenal pasti," atau UAP.
Usaha kerajaan untuk menyiasat objek pelik dan tidak dikenali – sama ada ia berada di angkasa, langit atau bahkan di bawah air – telah membawa kepada beratus-ratus laporan yang didokumenkan, yang sedang disiasat, kata pemimpin kanan tentera.
Laporan kerajaan AS pada Jun 2021 tidak menolak kemungkinan asal usul luar angkasa untuk 144 UAP.
Laporan itu menandakan titik perubahan selepas tentera menghabiskan beberapa dekad untuk memesongkan, membongkar dan menafikan pemerhatian objek terbang yang tidak dikenali dan "piring terbang" sejak tahun 1940-an.


YDP setuju lantik Hajiji sebagai KM Sabah

Yang Dipertua Negeri Sabah Tun Juhar Mahiruddin hari ini bersetuju, melantik Pengerusi Perikatan Nasional (PN) Sabah Hajiji Noor sebagai ketua menteri Sabah yang baru.“Saya ucap tahniah kepada Hajiji dan saya persetujui sebagai ketua menteri yang baru, untuk mengangkat sumpah pada esok hari,” katanya di Kota Kinabalu hari ini.Beliau berkata demikian ketika menyampaikan surat jemputan istiadat angkat sumpah jawatan ketua menteri Sabah ke-16 kepada Hajiji, di Istana Negeri di Kota Kinabalu.Sejurus selesai penyampaian surat jemputan itu, Hajiji turut menghadiri raptai istiadat angkat sumpah yang dijadual berlangsung di Dewan Istiadat Istana Negeri, pada pukul 10 pagi, esok.Gabungan Rakyat Sabah (GRS) hari ini sebulat suara menamakan Hajiji, yang juga ahli Dewan Undangan Negeri Sulaman, sebagai calon ketua menteri Sabah yang baru.GRS memperoleh majoriti mudah untuk mengambil alih tampuk pimpinan kerajaan negeri daripada Warisan, pada Pilihan Raya Negeri Sabah ke-16 apabila memperoleh 38 daripada keseluruhan 73 kerusi Dewan Undangan Negeri (DUN) negeri ini.Sementara itu ketika ditemui pemberita selepas penerimaan surat itu, Hajiji berkata beliau akan menunaikan tanggungjawab sebaik mungkin, bagi memenuhi mandat yang diterima daripada rakyat Sabah.“Terima kasih kepada Tuan Yang Terutama kerana beliau menjemput saya untuk menerima surat pelantikan sebagai ketua menteri negeri Sabah…esok saya dimaklumkan saya (angkat sumpah) dan timbalan-timbalan ketua menteri dahulu,” katanya.


Cabaran Umno selepas Khairy dipecat

Pemerhati politik berkata Umno membuat pilihan yang sukar susulan keputusan Majlis Kerja Tertinggi (MKT) pada Jumaat memecat Khairy Jamaluddin dan Noh Omar kerana didakwa melanggar disiplin parti sewaktu kempen Pilihan Raya Umum ke-15 (PRU15).
Anis Anwar Suhaimi menjelaskan ketetapan MKT itu akan menyebabkan Umno berhadapan dengan cabaran persepsi imej parti sama ada mewakili Melayu secara inklusif atau sudah menjadi milik kelompok tertentu.
Malah, katanya, penilaian rakyat terhadap keputusan yang diambil Umno bakal diterjemahkan menerusi Pilihan Raya Negeri (PRN) yang akan berlangsung dalam tempoh terdekat.
"Meminggirkan sebahagian segmen Melayu ini dalam Umno akan mengundang gelombang undi protes sebagaimana yang berlaku dalam Padang Serai pasca kerjasama Umno dan Pakatan Harapan (PH)," kata Anis yang juga ketua penyelidik di O2 Research Malaysia kepada MalaysiaNow.
Perkembangan terbaru parti politik itu mendapat perhatian ramai pihak yang menyuarakan kebimbangan terhadap kemampuan Umno untuk kekal relevan dalam masa terdekat.
Nama Khairy sering kali disebut-sebut oleh ahli akar umbi Umno yang percaya beliau mampu memberi perubahan kepada parti selepas kekalahan teruk pada dua siri pilihan raya tahun 2018 dan 2022.
Beliau yang pernah bertanding bagi jawatan presiden pada pemilihan Umno 2018 melawan Ahmad Zahid Hamidi namun gagal merebut jawatan itu selepas hanya memperoleh 61 undi dari 191 perwakilan Umno bahagian.
Bagaimanapun, penganalisis politik dari Institut Hal Ehwal Antarabangsa Singapura Oh Ei Sun berkata sukar untuk meramalkan impak keputusan MKT Umno terhadap sokongan dan pengundi Melayu.
Katanya, sukar mengesan sama ada kebanyakan pengundi muda dan mereka yang berada di kawasan bandar bersifat reformis dan progresif.
"Jadi walaupun Khairy kekal dalam Umno, saya tidak rasa ia akan menarik lebih ramai pengundi muda dan bandar untuk Umno.
"Mereka yang mengundi Umno pada masa akan datang berkemungkinan kerana Umno (kini) menyekutukan dirinya dengan PH lebih daripada segala-galanya," katanya.
Atas sebab itu, Oh berpandangan bahawa Khairy boleh menyertai parti politik lain atau menubuhkan partinya sendiri.
Tetapi, pemimpin parti lain pula mungkin takut dibayangi personaliti Khairy yang kuat.
"Dia hanya perlu berdiam diri sehingga peluang politik seterusnya muncul."


Hanya 42.3% kanak-kanak lengkap vaksinasi Covid-19

Seramai 1.76 juta atau 49.8% kanak-kanak berumur lima hingga 11 tahun di negara ini telah mendapat sekurang-kurangnya satu dos vaksin Covid-19 setakat semalam, kata Timbalan Menteri Kesihatan Noor Azmi Ghazali.
Beliau berkata daripada jumlah itu seramai 1.5 juta atau 42.3% telah melengkapkan dos vaksin mereka manakala seramai 1,030 kanak-kanak dalam kategori "moderate to severe immunocompromised" dalam lingkungan usia sama telah mendapat dos ketiga bagi melengkapkan vaksinasi primer sebanyak tiga dos.
Bagaimanapun katanya peratusan itu masih rendah berbanding jumlah kemudahan vaksin yang disediakan untuk golongan itu.
“Dah hampir enam bulan kita lancar program vaksin Covid-19 untuk kanak-kanak, apa yang saya lihat staff, kakitangan buat kerja bagus, sambutan dan kerjasama kerajaan negeri juga bagus, kerjasama klinik swasta juga menggalakkan
“Tetapi lengan sahaja tiada,” katanya pada sesi soal jawab di persidangan Dewan Rakyat hari ini.
Beliau menjawab soalan Wong Chen (PH-Subang) yang mahu kementerian menyatakan apakah usaha dan bajet yang sedang digerakkan untuk meningkatkan lagi kadar vaksinasi dalam kalangan kanak-kanak berumur lima hingga 11 tahun memandangkan kadar semasa kanak-kanak yang lengkap divaksin adalah sangat rendah.
Noor Azmi berkata Kementerian Kesihatan (KKM) masih meneruskan usaha penerangan menggalakkan ibu bapa menghantar anak mereka untuk mendapatkan atau melengkapkan vaksin mereka termasuk melalui media elektronik dan media sosial.
Sehingga kini katanya masih terdapat 926 premis swasta yang menyediakan kemudahan pemberian vaksin dan 14 pusat pemberian vaksin secara "off-site".
Sementara itu, bagi kanak-kanak yang terlepas dos kedua vaksin mereka, ibu bapa boleh menghubungi klinik kesihatan terdekat untuk membuat janji temu bagi melengkapkan vaksin anak-anak mereka.
Sementara itu, KKM juga memperhebat program untuk golongan sasar mendapatkan dos penggalak kedua terutama mereka yang digalakkan untuk mendapatkannya.
Katanya amat penting bagi golongan tersebut mengambil dos penggalak kedua kerana keberkesanan vaksin yang telah menurun serta kes jangkitan yang kini kian meningkat kebelakangan ini.


Biden, pemimpin Kongres akan adakan rundingan lanjut isu had hutang, kata Rumah Putih

Presiden Amerika Syarikat (AS) Joe Biden dan pemimpin Kongres akan bertemu pada Selasa untuk rundingan lanjut mengenai kenaikan had hutang, lapor Sputnik, memetik kenyataan Rumah Putih pada Isnin.
Terdahulu, Speaker Kevin McCarthy, dalam satu kenyataan berkata tidak ada kemajuan dalam rundingan sejak Biden dan empat pemimpin Kongres bertemu minggu lalu untuk memperbaharui perbincangan berhubung menaikkan had hutang.
Biden pada Ahad berkata beliau optimis mengenai rundingan untuk menaikkan had hutang, tetapi McCarthy keesokan harinya memaklumkan kepada media bahawa perbincangan tidak berlangsung dengan baik.
Bagaimanapun, Biden dan pemimpin minoriti Senat Mitch McConnell mengeluarkan kenyataan berasingan minggu lalu untuk memberi jaminan kepada rakyat AS bahawa Amerika Syarikat tidak akan gagal membayar hutang negara.
Rumah Putih dan Republikan di Kongres terbabit dalam pertikaian mengenai perjanjian yang akan mengelakkan kegagalan kerajaan membayar hutangnya yang tidak pernah berlaku sebelum ini seawal Jun.


Jangan abai kepentingan rakyat di musim PRU, kata pengerusi MPN

Pengerusi Majlis Pemulihan Negara (MPN) Muhyiddin Yassin mengingatkan para pemimpin dan ahli politik negara supaya tidak melupakan urusan bencana Covid-19 dan pemulihan ekonomi untuk mengurangkan beban rakyat meskipun sibuk dengan persiapan menghadapi Pilihan Raya Umum ke-15 (PRU15).
Kata Muhyididin, setiap pemimpin perlu bijak menguruskan masa dan mengatur keutamaan tanpa mengabaikan kebajikan rakyat yang sedang berdepan pelbagai cabaran hidup.
Jelasnya, beliau sering turun ke lapangan berjumpa dengan masyarakat dan mendengar luahan kekecewaan mereka terhadap pergolakan politik negara yang disifatkan sebagai gemar berebut kuasa sehingga melupakan kebajikan rakyat.
Atas sebab itu, Muhyiddin berkata beliau amat memahami sentimen berkenaan dan cuba memastikan tugas-tugas berkait hal ehwal negara tetap berjalan di musim pilihan raya.
"Saya faham sebab saya turun ke bawah dan kita dengar (luahan) itu," katanya dalam sidang media di Hotel Everly, Putrajaya hari ini.
Pada Isnin, Perdana Menteri Ismail Sabri Yaakob mengumumkan pembubaran Parlimen ke-14 bagi memberi laluan kepada PRU15 diadakan dalam masa terdekat.
Walaupun tidak bersetuju dengan pembubaran Parlimen lebih awal, namun Muhyiddin yang memimpin gabungan Perikatan Nasional berkata ia tetap menerima keputusan itu kerana selari dengan Perlembagaan dan perkenan Yang di-Pertuan Agong.
Dalam pada itu, ketika ditanya pemberita mengapa dirinya dilihat begitu tenang dalam suasana kempen pilihan raya, Muhyiddin menyifatkan dirinya sebagai sorang yang "multitasking" atau boleh melakukan pelbagai kerja dalam satu masa.
Beliau yang juga merupakan presiden Bersatu menegaskan dirinya juga sibuk seperti pemimpin-pemimpin politik yang lain menguruskan parti dan mempimpin PN.
Namun, pada masa yang sama beliau tetap meletakkan kepentingan dan kebajikan rakyat melebihi kerja-kerja politik tersebut.
"Saya selalu tenang. Saya tak pernah ‘over react’. Istiqamah kata orang Arab.
"Maknanya, dah tekad dan bertawakal," katanya.


Kini, pemimpin PH gesa ahli Parlimen berhimpun di bangunan Parlimen

Pengerusi Pakatan Harapan (PH) Anwar Ibrahim dan pemimpin parti-parti komponennya dari Amanah dan DAP menggesa ahli-ahli Parlimen untuk berhimpun di Parlimen jika mereka tidak mendengar sebarang pengumuman daripada perdana menteri selewat-lewatnya 5 Julai ini.Anwar, pemimpin DAP Lim Guan Eng dan Presiden Amanah Mohamad Sabu turut menuduh Muhyiddin Yassin menderhakai Agong kerana tidak mengadakan sidang Parlimen sebelum 1 Ogos.“Sekiranya perdana menteri dan menteri-menterinya masih berdegil menderhaka kepada Seri Paduka Baginda dan Raja-Raja Melayu maka mereka bertanggungjawab mencetuskan krisis Perlembagaan,” kata ketiga-tiga mereka dalam sebuah kenyataan untuk memberikan tekanan kepada kerajaan supaya sidang Parlimen dilaksanakan.Mereka menggesa ahli Parlimen daripada kerajaan dan pembangkang yang “menjunjung titah Tuanku dan menghormati semangat Perlembagaan menurut prinsip demokrasi berparlimen” untuk bersama-sama ke Parlimen pada 19 Julai 2021.Kenyataan PH itu adalah susulan daripada gesaannya sebelum ini yang mahu Peguam Negara Idrus Harun dipecat berikutan kenyataannya yang menjelaskan Agong masih tertakluk kepada nasihat Kabinet dalam memanggil sidang Dewan Rakyat.Anwar juga turut menuduh pejabat speaker Dewan Rakyat Azhar Harun telah dipergunakan oleh kerajaan namun kemudian dibidas tajam oleh Azhar yang menyifatkan pemimpin pembangkang itu berada dalam “mimpi ngeri ciptaannya”.Awal minggu ini, Azhar dan rakan sejawatnya di Dewan Negara, Rais Yatim mengadap Agong di mana beliau menjelaskan pandangan mengenai sidang Parlimen yang harus diadakan sebelum 1 Ogos depan.Speaker Dewan Rakyat Azhar Harun dan rakan sejawatnya di Dewan Negara Rais Yatim turut berkata mereka komited untuk melaksanakan persidangan Parlimen secepat mungkin seperti yang telah dititahkan Raja Melayu.Mereka turut berkata perdana menteri juga sudah dimaklumkan berkenaan titah Agong tersebut, dan cadangan mengenai persidangan khas Parlimen juga sudah diberikan.Kenyataan Agong berkenaan keperluan sidang Parlimen diadakan pertama kali dikeluarkan pada 16 Jun lalu selepasn Perbincangan Khas Raja-Raja Melayu diadakan di Istana Negara.Raja-Raja Melayu kemudiannya turut mengeluarkan kenyataan yang menyokong pendirian Agong yang mahu Parlimen bersidang secepat mungkin.


Penjualan tanah milik DBKL antara 3 laporan akan dibentangkan PAC

Jawatankuasa Kira-kira Wang Negara (PAC) akan membentangkan tiga laporan dalam tempoh dua minggu akan datang, selepas tertangguh sejak Mac lalu akibat penularan Covid-19, kata Wong Kah Woh.Pengerusi PAC itu berkata, laporan itu berkenaan isu Sekolah Sukan Malaysia Perlis, Projek Sistem Kutipan Caj Jalan (RC) dan Rekod Kemasukan Kenderaan Asing (VEP) serta Penjualan Tanah Milik Dewan Bandaraya Kuala Lumpur (DBKL).“Sejurus pelantikan 12 ahli PAC oleh Parlimen, PAC mengadakan taklimat oleh Sekretariat PAC berhubung prosedur, tadbir urus serta punca kuasa jawatankuasa dalam mengadakan mesyuarat.“Dalam beberapa minggu akan datang, jawatankuasa ini akan memberikan keutamaan kepada kes yang tertangguh sebelum ini dan berhasrat membentangkan sekurang-kurangnya tiga laporan dalam dua minggu akan datang,” katanya dalam satu kenyataan hari ini.Wong berkata, PAC akan mengambil langkah menyiapkan laporan yang belum dimuktamadkan antaranya, isu Kawalan Pekerja Asing dan Perkhidmatan Pendidikan Malaysia Global (EMGS).Katanya PAC juga berhasrat memanggil semula Ketua Audit Negara Nik Azman Nik Mohamad serta Pengerusi Jawatankuasa Siasatan Tadbir Urus, Perolehan dan Kewangan Kerajaan (JKSTUPKK), Ambrin Buang.“Mereka dipanggil semula untuk memberikan taklimat kepada ahli PAC berkenaan isu yang dicadangkan oleh PAC sebelum ini, iaitu isu Pengurusan Dana Mudahcara Kerjasama Awam Swasta (Ukas), Perumahan Generasi Baharu Felda, Pelan Pemulihan Syarikat Penerbangan MAS, Pertukaran Tanah Kementerian Pertahanan, 1BestariNet dan Sistem Penguatkuasaan Automatik (AES).“Ini membolehkan ahli PAC khasnya ahli baru mendapat penjelasan lanjut sebelum PAC membuat keputusan ke atas isu berkenaan,” katanya.Selain itu, PAC akan mendengar taklimat ketua audit negara mengenai Laporan Audit Negara berhubung Penyata Kewangan Kerajaan Persekutuan 2019 apabila laporan berkenaan dibentangkan di Dewan Rakyat esok.Wong berkata, PAC akan mengambil langkah menyiapkan laporan yang belum dimuktamadkan antaranya, isu Kawalan Pekerja Asing dan Perkhidmatan Pendidikan Malaysia Global (EMGS).Semalam Yang Dipertua Dewan Rakyat Azhar Azizan Harun dalam satu kenyataan mengumumkan Ahli Jawatankuasa PAC yang baru iaitu ahli Parlimen daripada Bersatu iaitu Mohd Fasiah Mohd Fakeh (Sabak Bernam) dan Yamani Hafez Musa (Sipitang); ahli Parlimen Umno Ahmad Maslan (Pontian); Noh Omar (Tanjung Karang) dan Jalaluddin Alias (Jelebu).Turut dilantik Lukanisman Awang Sauni (GPS-Sibuti); Ahmad Fadhli Shaari (PAS-Pasir Mas) dan Ahmad Tarmizi Sulaiman (PAS-Sik) serta Nurul Izzah Anwar (PKR-Permatang Pauh), Mohd Hatta Md Ramli (Amanah-Lumut); Wong Shu Qi (DAP-Kluang) dan Ahmad Hassan (Warisan-Papar).Manakala lantikan pengerusi PAC dan Naib Pengerusi Azizah Mohd Dun (Bersatu-Beaufort) dilakukan pada 27 Ogos lepas.